ועדת המשנה לנערות וצעירות בסיכון, כנסת 23, פרוטוקול מספר 2, 2020-10-20 12:00

קטי קטרין שטרית: שלום רב, היום יום שלישי, ב' בחשוון התשפ"א, 20 באוקטובר 2020.

קטי קטרין שטרית: אני שמחה לפתוח את הדיון של ועדת המשנה לנערות וצעירות בסיכון.

קטי קטרין שטרית: יש בפנינו שני נושאים: הנושא הראשון הוא בחינת התנאים והצרכים הטיפוליים והאישיים של נערות וצעירות בסיכון במסגרות חסות הנוער – מסילה וצופיה, והנושא השני הוא הקפאת מכרז להפעלת הוסטל לצעירות בירושלים.

קטי קטרין שטרית: לפני כשבוע הובא לידיעתי כי נערה אשר תחת צו בית המשפט שהתה במעון הנעול מסילה לא חזרה מחופשה בביתה והייתה נעדרת למשפחתה ולחסות הנוער במשך כחודש וחצי.

קטי קטרין שטרית: הנערה כבר מגיל צעיר אותרה בכפרים ערביים וכבר ברחה מספר פעמים מן המעון.

קטי קטרין שטרית: ידוע שהיא נמצאת תחת השפעת סמים והיא קורבן לניצול מיני.

קטי קטרין שטרית: משפחתה דאגה לה וביקשה לעשות את כל המאמצים לאתרה.

קטי קטרין שטרית: המשטרה ניסתה ללא הועיל, וביום חמישי האחרון נודע לנו שהנערה חזרה ביוזמתה.

קטי קטרין שטרית: אין ספק שמדובר בנערה אשר נפגעה קשות בעבר וממשיכה להיפגע.

קטי קטרין שטרית: כל דקה שהיא אינה מוגנת ונמצאת בחוץ היא נזק ממשי לנפשה ולגופה.

קטי קטרין שטרית: כעת, למרות סירוב הנערה לשוב למסילה, חוות הדעת של העובדת הסוציאלית היא שהנערה חייבת מקום נעול ובטוח, וזהו המעון הנעול היחיד לנערות יהודיות ולשם היא תוחזר.

קטי קטרין שטרית: אפתח ואציין כי שמעתי שלאחר שנים של ליקויים חמורים במקום הגיע מנהל חדש לפני שנתיים, ששמו שחר ורדי, שמקבל שבחים על עבודתו החינוכית.

קטי קטרין שטרית: השאלות שאציג עכשיו אינן באות על מנת לתקוף אלא על מנת לפתור את הסוגיות המורכבות הקיימות.

קטי קטרין שטרית: השאלות האלה מופנות כמובן למשרד הרווחה ולמעון מסילה.

קטי קטרין שטרית: איזה טיפול הבנות מקבלות במסילה?

קטי קטרין שטרית: איך אתם מתמודדים עם תופעת הבריחות מן המעון ומדוע זה קורה?

קטי קטרין שטרית: האם רק הנעילה היא טיפול?

קטי קטרין שטרית: האם יש סוגים אחרים של טיפולים?

קטי קטרין שטרית: מה אחוזי ההצלחה שלכם?

קטי קטרין שטרית: מה הוא סיפור הצלחה בעיניכם?

קטי קטרין שטרית: האם נעשה טיפול פסיכולוגי תוך כדי הנעילה, מעבר למפגש של שעה עם עובדת סוציאלית?

קטי קטרין שטרית: האם קיימים מענים לרצף הטיפולי בקהילה טרם הגעה למסילה?

קטי קטרין שטרית: יכול להיות שאם היה מענה בקהילה הנערות לא היו מגיעות בכלל למסילה.

קטי קטרין שטרית: האם התנאים במעון מסילה מאפשרים שהייה בטוחה עבור הנערות מבחינה טיפולית, מבחינה בריאותית?

קטי קטרין שטרית: איך יכול להיות שנערות מעדיפות להיות ברחוב עם סמים וזנות ולא להיות בתוך המעון?

קטי קטרין שטרית: בהנחה ומגיעה נערה המכורה לסמים, האם היא מקבלת טיפול ייעודי לגמילה?

קטי קטרין שטרית: כמה נערות ממתינות כרגע להיכנס למסילה ואיך משפיעה על המוסד העובדה שחלופת מעצר לבנות יהודיות נסגרה ואין לכך חלופה ולכן הבנות שזקוקות לחלופת מעצר עוברות למסילה?

קטי קטרין שטרית: האם זה המקום הנכון לבנות בחלופת מעצר?

קטי קטרין שטרית: והאם זה נכון לשאר החוסות במעון?

קטי קטרין שטרית: כמובן אני רוצה להדגיש שאנחנו נקיים דיון גם על מעונות ופתרונות אחרים, אבל כרגע אנחנו מדברים על מסילה, ואחר כך נעבור לצופיה, ואם יישאר לנו זמן נוכל לעבור גם למעונות אחרים.

קטי קטרין שטרית: נמצאות איתנו גם שתי חברות כנסת, עאידה תומא סלימאן וקארין אלהרר.

קטי קטרין שטרית: האם תרצו עכשיו להתייחס?

עאידה תומא סלימאן: אפשר להתחיל לשמוע את גורמי המקצוע, ואולי שהם יתייחסו גם לנושא הרפורמה.

קטי קטרין שטרית: אם יספיק לנו הזמן.

קטי קטרין שטרית: נתחיל עם נציגי משרד הרווחה.

קטי קטרין שטרית: אלין אלול, בבקשה.

אלין אלול: שלום לכולם.

אלין אלול: אני יכולה לתת איזו התייחסות כוללת אבל מכיוון שנמצא כאן מנהל מעון מסילה, שחר ורדי, אני חושבת שכדאי קודם כול שהוא קצת יפרט על הפעילות של המעון, על האופי של הנערות.

אלין אלול: חשוב לי להגיד שהדיון כאן חייב לשמור על כללי החיסיון של אותה נערה שדובר עליה.

אלין אלול: זאת נערה שגם שמה פורסם וחשוב שהדיון לגביה לא יהיה במעמד הזה.

אלין אלול: לכן התשובות שלנו יהיו רחבות ולא פרטניות.

אלין אלול: מדובר בקטינים ובחיסיון שנוגע לכל הפרטים שקשורים אליהם.

אלין אלול: אבקש משחר ורדי להציג את המעון.

אלין אלול: מעון מסילה, כפי שאמרת, הוא המעון היחידי במדינת ישראל לנערות מן המגזר היהודי.

אלין אלול: יש לנו גם מעון מקביל למגזר הערבי, אל בוסתן.

אלין אלול: המעון עבר תקופות קשות ולא פשוטות.

אלין אלול: בשנתיים וחצי האחרונות יש שיפור משמעותי מאוד, גם בהובלה של המעון, גם בפעילות שנעשית בו, גם בתנאים הפיזיים.

אלין אלול: עשינו שם הרבה מאוד שיפוצים ועבודות אחזקה.

אלין אלול: יש עוד מה לעשות וכמובן להשתפר כל הזמן.

אלין אלול: שחר, ברשותך, אבקש שתציג את הפעילות והעשייה וקצת גם את הפרופיל של הנערות שמגיעות לשם.

אלין אלול: ההחלטה על הפניה של נערה למעון נעול היא החלטה של עובדת סוציאלית בקהילה, היא לא החלטה של חסות הנוער.

אלין אלול: חסות הנוער מקבלת את ההפניה ונדרשת לתת לנערה מקום, אבל הגורם הטיפולי שמלווה את הנערה ואחראי עליה זה כמובן עובדת סוציאלית לחוק הנוער, מאחר ומדובר בצווים של בתי משפט.

אלין אלול: כדי להגיע למעון מסילה צריך שבית המשפט יוציא צו.

אלין אלול: לכן השהות שם נעשית בבדיקה קפדנית מאוד ודקדקנית, אם אכן התחנה האחרונה שיש למשרד הרווחה להציע, מעון נעול, היא המסגרת הטיפולית, השיקומית והחינוכית שמתאימה לפרופיל של הנערה.

אלין אלול: שחר, אם אתה נמצא אשמח שתשתף לגבי המעון ותתייחס גם לשאלות.

עאידה תומא סלימאן: לא צריך להתחיל מאל"ף-בי"ת.

עאידה תומא סלימאן: אנחנו יודעים אילו נערות מגיעות, אנחנו יודעים מאיזה רקע, אנחנו יודעים שהן נמצאות בצו בית משפט.

עאידה תומא סלימאן: שיתייחסו למצב הנוכחי בתוך המסגרת.

עאידה תומא סלימאן: יש לי לפעמים הרגשה שמתייחסים אלינו כאילו שכל פעם מתחילים הכול מחדש.

עאידה תומא סלימאן: לא, אנחנו מעלים נושאים כאלה כי אכפת לנו, כי למדנו, כי אנחנו יודעים ועוקבים.

קטי קטרין שטרית: נכון, כמו זמני המתנה, כמו מסגרות נוספות שאינן מתכנסות.

עאידה תומא סלימאן: כמה נמצאות בהמתנה ארוכה?

עאידה תומא סלימאן: איזה סוג של טיפול נותנים?

אלין אלול: ברשותכם, אגיד משהו כללי גם לגבי זמני ההמתנה וגם לגבי רשימות ההמתנה.

אלין אלול: ברצף של הדיונים שכבר היו דיברנו על זה מספר פעמים, שרשימות ההמתנה למסגרות חסות הנוער הן אך ורק למעונות הנעולים.

אלין אלול: כל יתר המסגרות פתוחות, פנויות וזמינות.

קארין אלהרר: למה?

עאידה תומא סלימאן: אלין, את זוכרת את הדיון שהתקיים בוועדת הרווחה הזמנית שהייתי יושבת-ראש שלה?

אלין אלול: ברור, בהחלט זוכרת.

עאידה תומא סלימאן: את זוכרת שאז אמרתם שיש לכם 168 ברשימת המתנה לממשלתיים, כאשר יש מקומות ריקים בלא ממשלתיים ואתם מחזיקים את הנערות ואת הנערים האלה כבני ערובה.

עאידה תומא סלימאן: במקום לשלוח אותם ללא ממשלתיים אתם מחכים שהם ייכנסו לממשלתיים, מסכנים את החיים שלהם.

אלין אלול: זה ממש לא מבטא את המציאות.

אלין אלול: אמרתי: מי שמחליט לאיזו מסגרת נער או נערה צריכים להגיע זה הגורם הטיפולי שאחראי עליהם.

אלין אלול: זה שיש לנו מקומות זמינים למסגרות פתוחות – אם יבואו גורמי מקצוע ויגידו - - - אין בעיה.

קטי קטרין שטרית: אלין, תעצרי.

קטי קטרין שטרית: זה מביך.

אלין אלול: אנחנו מדברים כרגע על 87, זאת אומרת מהישיבה הקודמת ועד היום מספר הממתינים לכל המעונות הנעולים ירד ל-87.

קארין אלהרר: מעניין למה.

אלין אלול: נכון שגם 87 זה הרבה אבל עדיין יש ירידה במספר הממתינים למעון נעול.

קארין אלהרר: אלין, צוהריים טובים.

קארין אלהרר: קודם כול, לגבי מספר הממתינים, היה תהליך ארוך של "ייבוש" המסגרות האלה.

קארין אלהרר: אני רוצה שתדברי גם עליו.

קארין אלהרר: אני רוצה שתדברי על מה קרה עם כל הנערות שאתם הוצאתם מן המסגרות.

קארין אלהרר: אני רוצה שתדברי על אילו מענים אתם לא הצלחתם לתת להן.

קארין אלהרר: אני רוצה שתדברי גם על המכרזים שקיימים היום שלא נותנים מענים מספקים לאותן נערות, כי יש אולי שעה בשבוע של עובדת סוציאלית אבל אין את הטיפול הפסיכולוגי ואין את הדברים שהנערות האלה זקוקות להם.

קארין אלהרר: אני ממש מבקשת ממך, אני מבינה שאת אחראית על אגף ואני מבינה שאת צריכה לייצג עמדה, אבל חשובה מאוד השקיפות, חשובה מאוד הבהירות של הנושא ואיפה צריך לתקן.

קארין אלהרר: תשתפי איתנו פעולה.

קטי קטרין שטרית: את צודקת.

קטי קטרין שטרית: אוסיף ואומר, אלין, לפי המחקר שאני קיבלתי, 164 בני נוער ממתינים.

קטי קטרין שטרית: עכשיו את אומרת שזה 87.

קטי קטרין שטרית: כל נערה כזו שממתינה, מבחינתי זה עולם שלם.

קטי קטרין שטרית: אם היית אומרת לי שממתינה נערה אחת הייתי אומרת לך שזה יותר מדי.

קטי קטרין שטרית: את אומרת: 87 ממתינות.

קטי קטרין שטרית: זה המון, זה פשוט הרבה.

קטי קטרין שטרית: גם המספר הזה – אם יש מקומות פנויים ואם יש אפשרות לשים, את מבינה לאן זה הולך?

קטי קטרין שטרית: לא נתפלא אם נמצא את הנערה הזאת מחר עם מנת יתר, ברחוב בזנות, בכל מיני דברים אחרים.

עאידה תומא סלימאן: או קורבן לפגיעה מינית.

קטי קטרין שטרית: נכון.

קטי קטרין שטרית: גם אין לנו תשובות לגבי אותן נערות בחסות הנוער שכיום יש להן בעיה רצינית מאוד בתחום בריאות הנפש.

קטי קטרין שטרית: אתם לא נוגעים בנקודה הזאת בכלל.

קטי קטרין שטרית: טוב ויפה שעכשיו שחר ורדי יעלה ויגיד כמה זה מוצלח.

קטי קטרין שטרית: אני חוזרת ואומרת – במקרה אנחנו נמצאים פה חברות כנסת – לנו חברות הכנסת חשוב מאוד לקבל מכם תשובה, מדוע יש רשימת המתנה.

קטי קטרין שטרית: זה דבר שלא יכול להיות.

קטי קטרין שטרית: זה משול לאדם שצריך לעבור ניתוח לב פתוח ואומרים לו: תמתין.

קטי קטרין שטרית: מה זאת אומרת "תמתין"?

קטי קטרין שטרית: הוא לא יכול להמתין, מחר הוא עלול למות אם הוא לא יקבל את הטיפול.

עאידה תומא סלימאן: במוסדות האחרים יש להם מקומות פנויים ומשאירים אותם בהמתנה.

קטי קטרין שטרית: מה אנחנו צריכים לעשות?

קטי קטרין שטרית: לחוקק חוק ולחייב?

קטי קטרין שטרית: בואו, אולי נחוקק חוק.

קטי קטרין שטרית: נחייב שלא תהיה נערה אחת ברחוב.

קטי קטרין שטרית: מבחינתי אני טוענת – במקרה האחרון שהצגתי קודם למדתי מה קרה במשפחה של אותה נערה.

קטי קטרין שטרית: אין למשפחה שליטה על הנערה, אין לה.

קטי קטרין שטרית: אם היה לה היא לא הייתה מגיעה לאן שהיא הגיעה.

קארין אלהרר: אין להם את הכלים להתמודד.

קטי קטרין שטרית: אין להם את הכלים.

קטי קטרין שטרית: יכול להיות שהמשפחה בעצמה נמצאת בבעיה גדולה.

קטי קטרין שטרית: אנחנו לא יודעים את כל הרקע של אותן נערות שמגיעות למצב שהן מגיעות, אבל אנחנו יודעים עובדה, יש עובדות.

קטי קטרין שטרית: העובדות הן שהמספר גדול.

קטי קטרין שטרית: את אומרת לנו: 87.

קטי קטרין שטרית: אלין, אני חלילה לא רוצה לפגוע בך ברמה האישית.

קטי קטרין שטרית: את אומרת 87 בכזה היסח הדעת.

קטי קטרין שטרית: זה המון, זה המון, זה עולם ומלואו.

אלין אלול: גברתי, אני חייבת לומר, התחלתי עם 500 בהמתנה.

אלין אלול: אנחנו נלחמים על כל נער ונערה.

עאידה תומא סלימאן: את מבינה שזה לא אישי.

אלין אלול: שלא ישתמע ש-87 שממתינים למעון נעול הם כלאחר יד.

אלין אלול: זה ממש לא הכוונה שלי וברור לי שאנחנו נילחם על כל אחד מן הנערים והנערות שצריכים להגיע למעון סגור.

קטי קטרין שטרית: אלין, אני מצטערת ששלושתנו נופלות עליך.

קארין אלהרר: אז למה הם סגרו מוסדות?

אלין אלול: סליחה שאני מתפרצת.

אלין אלול: הערבוב הזה בין סוגי מסגרות שונים, שלכל מסגרת יש את המאפיינים שלה ואת מי היא יכולה לקבל.

אלין אלול: למשל אם ניקח נערה שצריכה להיות במעון נעול ונשים אותה במסגרת לא נעולה שיש בה מקום היא תברח משם.

אלין אלול: אני מסתכלת על המסך, חלק מן האנשים שאני רואה פה מפעילים מסגרות פתוחות.

אלין אלול: אפשר לשאול אותם אם הם יהיו מוכנים להתמודד עם נערה שבורחת, בבקשה.

קארין אלהרר: את יודעת שזה לא מה שאמרתי.

עאידה תומא סלימאן: אלין, אנחנו לא עד כדי כך לא מבינות.

עאידה תומא סלימאן: אם סגרתם 14 מעונות בשנים האחרונות, ויש לכם מעונות ממשלתיים סגורים שיש להם רשימת המתנה, אני לא מבקשת שהנערה – אני מבינה טוב מאוד, את יודעת שאני עסקתי במקצוע הזה, אני יודעת שנערות כאלה צריכות להיות במקום נעול, נכון, והן בורחות, והן יכולות לסכן את עצמן ואת הסביבה.

עאידה תומא סלימאן: אז למה לא עושים איזשהו - - -

אלין אלול: זאת שאלה שצריך להפנות לאוצר.

עאידה תומא סלימאן: לא, לי לא אכפת מהאוצר.

עאידה תומא סלימאן: את צריכה להילחם את המלחמה הזאת מול האוצר.

עאידה תומא סלימאן: את אשת המקצוע.

עאידה תומא סלימאן: את צריכה להגיד: אני צריכה עוד מעון נעול, אני צריכה עוד שני מעונות נעולים.

אלין אלול: זה נאמר.

אלין אלול: מאוגוסט 2018 יש אמירות ברורות.

עאידה תומא סלימאן: אלין, את לא מקשיבה.

עאידה תומא סלימאן: לא יכול להיות, זה לא פינג פונג ביני ובינך.

עאידה תומא סלימאן: אני חייבת להשלים את הרעיון שיש לי ואתם צריכים לתת את התשובות, כך זה עובד בכנסת.

עאידה תומא סלימאן: כשסוגרים 14 מעונות זה אומר דרשני.

עאידה תומא סלימאן: כאשר הדבר הזה לא מספיק לתת לנערים ולנערות את השירות שצריך לתת ואנחנו מסתכלים מן הצד ורואים שסוגרים עוד שירותים, 14 מעונות, ואתם לא הצלחתם לתת עד לרגע זה תשובה איזה סוג של רפורמה אתם עושים שם, ועוד אי אפשר להגיד לי שהאוצר יחליט לפתוח עוד מעון נעול.

עאידה תומא סלימאן: אתם תנהלו את המלחמה ותשימו את הדגש ואנחנו נעזור לכם אם תקבלו החלטה שאתם פותחים עוד מעון נעול כי יש לכם רשימת המתנה, כי אתם לא רוצים שהנערות והנערים יסתובבו בחוץ, אז נילחם ביחד באוצר כדי להשיג את התקציב, אבל תקבלו את ההחלטות המקצועיות קודם.

קטי קטרין שטרית: אוסיף על מה שאמרה חברת הכנסת עאידה תומא סלימאן.

קטי קטרין שטרית: אני יודעת שכאשר סוגרים משהו, זה כי משהו אחר נפתח.

קטי קטרין שטרית: אבל אם סוגרים ולא נותנים אלטרנטיבה – תבינו אנחנו לא מתערבים בתכנים המקצועיים שלכם, אנחנו לא מתערבים בשיקול הדעת המקצועי שלכם היכן לשים את הנערה, אבל כן נתערב במתן פתרון.

קטי קטרין שטרית: אם היה אמור לצאת מכרז ולא יצא אנחנו ננופף שוב ושוב בכל הכלים הפרלמנטריים שעומדים לרשותנו כדי שהמכרז הזה ייצא.

קטי קטרין שטרית: אני לא שומעת ממך שום תשובה על מה שנסגר ומה האלטרנטיבה.

קטי קטרין שטרית: סגרתם 14 מסגרות – מה האלטרנטיבה?

קטי קטרין שטרית: אם יש אלטרנטיבה לפתוח מסגרות נוספות, אדרבה, אנחנו כאן רק בשביל לתת לכם יד ולחזק אתכם.

קטי קטרין שטרית: אבל אם אין - - -

קארין אלהרר: הדרך הקלה ביותר לסמא את עינינו היא לבלבל בנתונים.

קארין אלהרר: אני מציעה שאנחנו נבקש מגברת אלול לעשות לנו סדר, לתת לנו רשימה, כמה מסגרות קיימות היום ולאיזה עניין ספציפי.

קארין אלהרר: אני רוצה ללכת בדרך שלה.

קארין אלהרר: וגם שתגיד לנו מה היו הפתרונות שניתנו לנערות שפינו ממסגרות שנסגרו.

קארין אלהרר: אני לא בדיון ראשון בעניין הזה בוועדות השונות.

קארין אלהרר: כל פעם מצליחים לבלבל עם בליל עובדות.

קארין אלהרר: אני מציעה, כדי שנוכל להתקדם בצורה מסודרת, שהיא תעשה לנו את הסדר הזה, תראה לנו כמה מסגרות יש, כמה נעולות וכמה פתוחות, כמה יש בכל מסגרת וכמה כאלה הלכו הביתה ואילו מענים ניתנו להם.

קטי קטרין שטרית: אלין, תתייחסי בבקשה ל-87 הנערות שנמצאות כרגע ללא שום מסגרת ומסתובבות או בכפרים או ברחובות או בכל מיני מקומות שאנחנו יודעים שבסופו של דבר מוצאים שם את הבנות, או מתות או במצב קטסטרופלי.

קטי קטרין שטרית: תעני לנו בבקשה תשובות לשאלות הללו, ועל המסגרות שנסגרו והפתרונות שאתם מציעים.

אלין אלול: אשתדל להבהיר את הדברים.

אלין אלול: יכול להיות שאני לא מספיק מצליחה להעביר את המסר.

אלין אלול: כן חשוב לי להגיד.

אלין אלול: אני מציעה שבדיון הזה תיעשה הפרדה ברורה בין סוגי מסגרות.

אלין אלול: מסגרות פתוחות, ככל שנסגרו, לצורך העניין אמרתם שנסגרו 14 מסגרות – אני לא נכנסת כרגע למספרים.

אלין אלול: יש הסבר שעומד מאחורי כל מסגרת פתוחה כזאת שנסגרה מסיבה כזו או אחרת.

אלין אלול: אני בהחלט מקבלת את הבקשה של חברת הכנסת אלהרר ואם תרצו גם פירוט לגבי המסגרות הללו אנחנו נעביר.

אלין אלול: כל נתון שאנחנו מתבקשים למסור אנחנו מעבירים.

אלין אלול: חשוב לי להגיד שהדיון כרגע הוא על המתנה למעונות נעולים, הוא לא למסגרות פתוחות.

אלין אלול: יש לנו כרגע 390 מקומות פנויים במסגרות פתוחות.

קטי קטרין שטרית: זה לא הדיון, אלין.

אלין אלול: אם זה הדיון, תוך כדי הדיון אעלה לכם את הסטטוס של המסגרות.

אלין אלול: יש לכם פה פירוט שלם של כל המסגרות של חסות הנוער.

אלין אלול: אתם יכולים לראות שיש לנו המתנות רק במעון נעול.

קטי קטרין שטרית: אלין, תעצרי לרגע.

קטי קטרין שטרית: זה לא הדיון.

אלין אלול: אז תמקדו אותי על מה הדיון.

אלין אלול: אם הבעיה היא אצלי אני מוכנה להבין מה הבעיה.

אלין אלול: אנחנו לא מדברים על מסגרות פתוחות, שם יש מקום.

קטי קטרין שטרית: הנושא הראשון שעליו ביקשתי תשובה הוא בחינת התנאים והצרכים הטיפוליים האישיים של נערות וצעירות בסיכון במסגרת חסות הנוער, מסילה וצופיה.

קטי קטרין שטרית: הנושא השני הוא הקפאת מכרז להפעלת הוסטל לצעירות בירושלים.

קטי קטרין שטרית: וגם כל אותן מסגרות שסגרתם, מה הסיבה שסגרתם ומה החלופות.

אלין אלול: ברשותך, אם אתם רוצים לדבר על המענים הטיפוליים שנעשים במסילה ובצופיה, שתי מסגרות לנערות – מעונות ממשלתיים הם מעונות שהמדינה מקימה ולצורך העניין בשביל זה צריך שהאוצר יתקצב אותם.

אלין אלול: בדיון הקודם העברנו את המתווה שהושג עם האוצר.

אלין אלול: קיבלנו תוספת של 40 מיליון שקל.

אלין אלול: אנחנו עובדים על הקמה של מסגרת של מעון נעול לתחלואה כפולה, בהקשר לדברים שאת שאלת, גברתי יושבת-הראש.

אלין אלול: אנחנו עובדים על הקמה של מעון חדש.

אלין אלול: מי שיכול לפתוח מעון ממשלתי במדינת ישראל זה המדינה, לא במיקור חוץ ולא בהתקשרות במכרז רגיל.

אלין אלול: לכן צריך הקצאה תקציבית למעון נעול ממשלתי.

אלין אלול: אנחנו פועלים מול האוצר, הגענו למתווה מוסכם איתם, דרשנו את התקציבים ואנחנו ממשיכים לדרוש אותם, לא שוקטים על השמרים.

אלין אלול: אני באמת חושבת שכדאי שתשמעו על מעון מסילה ואחר כך על מעון צופיה, איזו פעילות טיפולית נעשית במעונות האלה.

קטי קטרין שטרית: אלין, את לוקחת את זה לכיוון הלא נכון.

קטי קטרין שטרית: את מביאה לפניי דוגמה של מעון שיש בו מנהל, ששמעתי שהוא מנהל טוב, הוא נמצא שם בשנתיים האחרונות, אבל את מדברת על משהו קטן ומינורי, כשאני מדברת איתך על בעיה גדולה, כי את מנהלת את העסק הזה.

קטי קטרין שטרית: אחר כך, מצד שני, את אומרת: האוצר.

קטי קטרין שטרית: יש מעונות פרטיים טובים שאפשר להעביר לשם את הנערות.

קטי קטרין שטרית: את לא עונה לי על זה.

קטי קטרין שטרית: למה אתם לא מעבירים לשם את הנערות?

קטי קטרין שטרית: עד שתמצאו את הפתרון הממשלתי.

אלין אלול: אנחנו מוכנים, תביאו את הנערות.

אלין אלול: מישהו צריך להפנות את הנערות האלה.

קטי קטרין שטרית: אנחנו כבר מזמן לא בממשלתי.

קטי קטרין שטרית: אנחנו מנסים למצוא פתרונות.

אלין אלול: בבקשה, אני קוראת כל הזמן, בכל דיון אני אומרת לכם:

אלין אלול: אם יש נערות שמתאימות להיכנס למסגרות הפתוחות אנחנו נקבל אותן, הן לא ימתינו ולו דקה.

קטי קטרין שטרית: זה לא מה שאמרתי.

קטי קטרין שטרית: יש 87 נערות שממתינות.

אלין אלול: ה-87 ממתינות אך ורק למעון נעול.

עאידה תומא סלימאן: אלה צריכות מסגרות סגורות, נעולות.

עאידה תומא סלימאן: מדינה, ממשלה, משרד שרואה – והיא עכשיו התגאתה בזה שהיא הורידה את המספר מ-500 ברשימת ההמתנה ל-86.

עאידה תומא סלימאן: קודם כול נרצה לדעת, האם פתחו עוד 500 מיטות?

עאידה תומא סלימאן: כך צמצמו את התור?

עאידה תומא סלימאן: איך בדיוק התחלופה?

קטי קטרין שטרית: לאן הלכו הנערות האלה?

עאידה תומא סלימאן: הדבר השני הוא לגבי 86 הנערות עכשיו, ברגע הנתון הזה.

קטי קטרין שטרית: איזה טיפול הן מקבלות?

קטי קטרין שטרית: איזו התייחסות?

קטי קטרין שטרית: האם הן ברחובות?

עאידה תומא סלימאן: הפתרון הגאוני לפתוח עוד מעון נעול, למה לא הוגשה הצעה לשולחן הדיונים עד עכשיו?

עאידה תומא סלימאן: או שני מעונות?

קטי קטרין שטרית: או שלושה או ארבעה – לפי הצורך.

אלין אלול: אנחנו ביקשנו מן האוצר ארבעה מעונות.

קטי קטרין שטרית: מתי ביקשתם?

אלין אלול: הדיון עם האוצר הוא כבר מאוגוסט 2018 על תוספת תקציבית להקמה של מעונות חדשים במדינת ישראל.

אלין אלול: אמרתי את זה גם בדיונים הקודמים.

קארין אלהרר: כמה כסף קיבלת?

אלין אלול: משנות השישים מדינת ישראל לא פתחה מעון נעול, למרות הגידול באוכלוסייה, למרות הצרכים.

קטי קטרין שטרית: אבל את אמרת עכשיו שקיבלתם תקציב.

עאידה תומא סלימאן: אני מאוד אוהבת כאשר נציגת משרד אומרת: "מדינת ישראל לא פתחה".

עאידה תומא סלימאן: מה זה?

עאידה תומא סלימאן: מי זו מדינת ישראל?

קטי קטרין שטרית: אמרת שהתקבל תקציב של 40 מיליון שקל.

קטי קטרין שטרית: מה עשיתם עם ה-40 מיליון שקל?

אלין אלול: אנחנו בשלבים של הקמת מעון חדש.

אלין אלול: התקציב של 40 מיליון שקל התקבל לפני חודשיים.

קארין אלהרר: מ-2018?

קארין אלהרר: אנחנו בסוף 2020.

אלין אלול: כל המערכת עובדת כדי להקים מעון מאל"ף ועד ת"ו.

אלין אלול: זה לא קורה ביום אבל המחויבות שלנו היא לעשות את התהליך.

עאידה תומא סלימאן: מה זאת אומרת "בשלבים של הקמה"?

עאידה תומא סלימאן: באיזה שלב אתם?

עאידה תומא סלימאן: כדי שנוכל לעקוב.

קטי קטרין שטרית: אתם יכולים להציג לנו סטטוס?

קטי קטרין שטרית: 40 מיליון שקל – מתי קיבלתם אותם?

אלין אלול: לפני חודשיים בערך.

קטי קטרין שטרית: בחודשיים הללו, מרגע שקיבלתם – אגב, אני חושבת שזו טעות כי אם יש צורך הייתם צריכים כבר להכין תוכנית מגרה לרגע שמקבלים את הכסף.

קטי קטרין שטרית: על סמך מה קיבלתם 40 מיליון שקל?

קטי קטרין שטרית: הרי הצגתם תוכנית.

קטי קטרין שטרית: איפה התוכנית הזו ואיך מממשים אותה?

קטי קטרין שטרית: את מדברת על חודשיים מקבלת הכסף.

קטי קטרין שטרית: לא נעשה שום דבר?

אלין אלול: למה לא נעשה?

אלין אלול: לא אמרתי שלא נעשה.

קטי קטרין שטרית: אז תסבירי.

אלין אלול: יש במשרד אגף תשתיות ובינוי שפועל באינטנסיביות.

אלין אלול: אני לא בונה מעון, זה לא התפקיד שלי.

אלין אלול: אני עובדת סוציאלית, אני אשת טיפול.

אלין אלול: מי שצריך לבנות את המעון זה אגף הבינוי והתשתיות של המשרד, והוא פועל בכל הזירות כדי להשיג אישורים, כדי להביא התקשרויות של קבלנים.

עאידה תומא סלימאן: כלומר אתם בונים ממש?

עאידה תומא סלימאן: אתם הולכים לבנות ממש בניין?

קארין אלהרר: למה?

קארין אלהרר: אין בניינים קיימים?

אלין אלול: אנחנו איתרנו מבנים קיימים של המדינה כדי לקצר את התהליך הזה, ואנחנו נסב אותם למעון לתחלואה כפולה שייתן מענה גם לבעיות נפש, גם להנמכה קוגניטיבית וגם להתמכרויות.

עאידה תומא סלימאן: אני מתה לשמוע תשובה ברורה ופשוטה: ההחלטה נפלה.

עאידה תומא סלימאן: אתם משתמשים בבניין ממשלתי?

אלין אלול: כן.

קארין אלהרר: מ-2018.

עאידה תומא סלימאן: כלומר הודעתם למחלקת הבינוי שלא צריך להתרוצץ ולקבל אישורים לבנייה?

קטי קטרין שטרית: כל כפרי הנוער למיניהם שנסגרים, יום-יום נסגר כפר נוער.

קארין אלהרר: אלין, אני רוצה לשאול אותך:

קארין אלהרר: ב-2018 עבר תקציב מדינה.

קארין אלהרר: קיבלתם את הכסף ב-2018?

אלין אלול: לא.

קארין אלהרר: למה לא השתמשתם ב- - -

אלין אלול: התאמצנו מאוד מאוד.

בצלאל סמוטריץ': היא לא שאלה למה לא התאמצתם.

בצלאל סמוטריץ': אם תקשיבי ותיתני לה לשאול אז אפשר יהיה לנהל פה דיון.

קארין אלהרר: שאלתי למה לא השתמשתם בתקציב השוטף של המשרד כדי לתת מענה מיידי.

קארין אלהרר: זה לא מזכירה שאפשר לחכות לה.

קארין אלהרר: זה ילדה שנמצאת ברחוב.

קארין אלהרר: לא השתמשתם בתקציב שוטף?

אלין אלול: אני לא אמורה להשיב תשובות של מי שיש לו יכולת לנהל את התקציבים של המשרד ברמה כוללת.

אלין אלול: אני יכולה להגיד שאנחנו התרענו בכל דרך שנדרש להקים מעונות ממשלתיים נוספים כדי לתת מענה לבני הנוער.

קטי קטרין שטרית: את מבינה שאלמנט הזמן חשוב כאן מאוד.

קארין אלהרר: היא מנהלת של האגף.

קטי קטרין שטרית: ברור לי.

קטי קטרין שטרית: את מבינה שככל שאתם תתעכבו ולא תמצאו את הפתרונות הנערות האלה ימצאו את עצמן בכפרים ערביים או ברחובות.

קארין אלהרר: אני רוצה לחדד את זה, להזכיר את זה עוד פעם ועוד פעם.

קארין אלהרר: מ-2018 ועד היום – אנחנו בסוף שנת 2020 – התקבלו במערכת 40 מיליון שקל.

קארין אלהרר: מילא חיכיתם לכך ולא השתמשתם במקורות קיימים, זה דבר שצריך לעשות מייד.

קארין אלהרר: מילא שיש הרבה מוסדות שהתפנו ואפשר בשיפוץ קל לעשות את זה.

קארין אלהרר: מה אתם עושים היום, לא מחר, לא בעוד שבוע, כדי לתת מענה מיידי?

קטי קטרין שטרית: הרי כשנפנה לאוצר ונשאל ונבקש סיוע יגידו לנו: יש להם כסף שם, הם לא עשו כלום.

קארין אלהרר: הם לא השתמשו בכסף.

אלין אלול: אני אומרת עוד פעם: הכסף הגיע, האישור הגיע ושמנו מול העיניים שלכם את המתווה שהושג עם האוצר.

אלין אלול: הכסף אושר לפני חודשיים.

אלין אלול: בחודשיים אין שום ציפייה שאנחנו נקים מעון ממשלתי חדש.

קארין אלהרר: אבל לא צריך חדש.

אלין אלול: אנחנו עושים הכול כדי שזה יהיה הכי מהר שאפשר.

אלין אלול: הכסף לא הגיע קודם, הוא לא היה קודם.

קטי קטרין שטרית: את הסברת, אולי אני טועה אבל שמעתי אותך אומרת שאתם משתמשים במבנים קיימים.

קטי קטרין שטרית: אולי צריך שיפוץ.

אלין אלול: גם המבנה הקיים – ב-40 מיליון שקל לא בונים מעון ממשלתי חדש, העלויות הרבה יותר גבוהות מ-40 מיליון שקל.

אלין אלול: לכן ב-40 מיליון שקל איתרנו מקום בתוך המעונות הממשלתיים של מינהל מוגבלויות.

אלין אלול: מדובר על מעון טללים בדרום, שנוכל להשתמש בחלק ממנו לטובת הסבה למעון נעול.

אלין אלול: 40 מיליון שקל זה המינימום שנדרש כדי להעמיד את הצרכים של מעון נעול בתוך מעון ממשלתי קיים.

קטי קטרין שטרית: את יכולה לתת לנו לוחות זמנים?

קטי קטרין שטרית: שנוכל לצאת עם בשורה.

אלין אלול: אבקש תשובה ממינהל התשתיות והבינוי, זאת משימה שלהם, ואתם תקבלו לוחות זמנים מדויקים לגבי ההתקדמות בהסבה של המסגרת הזאת לטובת מעון נעול לתחלואה כפולה.

קטי קטרין שטרית: מאה אחוז.

קטי קטרין שטרית: כמה מקומות מיועדים שם לנערות?

קטי קטרין שטרית: יש לך מספר?

אלין אלול: אנחנו כרגע מדברים על פתיחה של שלוש קבוצות במעון הזה.

אלין אלול: זה תוספת של 36 מקומות חדשים.

אלין אלול: האופן שבו נתאים אותם לצרכים, זה כמובן יבוא לידי ביטוי ברגע שנצטרך לדון בזה בצורה יותר קונקרטית.

אלין אלול: אנחנו נערכים לפתיחה של שלוש קבוצות חדשות, כל אחת מהן של 12, וביחד 36.

קטי קטרין שטרית: עם הבשורה הזו שאת נותנת לנו אז יש לנו בכל מקרה 50 בנות שאין להן שום אופק?

אלין אלול: לא.

אלין אלול: אני רוצה להגיד משהו על רשימת ההמתנה של 87.

אלין אלול: אתם אמרתם 86.

אלין אלול: מתוך ה-87 – ונמצא כאן מנהל מעון צופיה, אסף עזריאלי, שיגיד לכם שלמעון צופיה לראשונה מזה זמן רב מאוד אין רשימות המתנה.

אלין אלול: כל נערה שצריכה להגיע לצופיה מגיעה ללא דיחוי.

אלין אלול: זה שיפור דרמטי לעומת מציאות שהייתה במעון צופיה.

אלין אלול: יש כאן את אסף עזריאלי שיכול לספר לכם.

אלין אלול: הגענו למצב האופטימלי, שאנחנו שואפים אליו ונלחמים עליו, שמעון יחכה לנערה ולא נערה תחכה למעון, לזה הגענו לגבי מעון צופיה.

אלין אלול: לכן למעון צופיה אין בכלל נערות שממתינות.

אלין אלול: אתם מוזמנים להעלות את אסף עזריאלי והוא יתאר לכם את המצב במעון נכון להיום.

קארין אלהרר: אלין, יש לי זיכרון ממש טוב.

קארין אלהרר: הדיון על הבינוי – יש לי דז'ה וו מדיון שנערך בוועדה לזכויות הילד עוד כשחברת הכנסת שאשא ביטון הייתה יושבת-ראש הוועדה.

קארין אלהרר: זה אותו דיון, אחד לאחד, ומאז עברו שנתיים.

קארין אלהרר: זה לתשומת לבך.

קארין אלהרר: אני רוצה לשאול: יופי לתת כדוגמה את צופיה.

קטי קטרין שטרית: זה גוף מאבחן, הוא לא נותן את הפתרון.

קארין אלהרר: זה לא הפתרון.

קארין אלהרר: אני רוצה לשאול: לגבי צעירות שיצאו מן המעונות הנעולים, מה עושים איתן?

קארין אלהרר: הרי סגרתם את ההוסטלים.

אלין אלול: ההוסטלים לא רלוונטיים לדיון הזה.

אלין אלול: אני ממש לא מצליחה להבין איך מחברים אותם בכל פעם מחדש.

קטי קטרין שטרית: אנחנו מדברים על הקפאת מכרזים.

אלין אלול: אלה שני מושגים שלא רלוונטיים: האחד זה הוסטלים והשני מעונות נעולים.

אלין אלול: זה פשוט לא אותו דבר.

קריאה: זה לא אותו דבר אבל האחד מוביל לשני.

קריאה: זורקים אותן לרחוב.

אלין אלול: זה לא מוביל לשני כי הנערה שדיברתם עליה לא מתאימה למסגרת פתוחה.

אלין אלול: יש לי מקום בכל המסגרות הפתוחות אבל הנערה לא מתאימה לשם, היא לא יכולה להיכנס לשם.

אלין אלול: מה זה רלוונטי לה?

קארין אלהרר: גם אם תגידי את זה עוד עשר פעמים זה לא יהפוך למציאות.

קארין אלהרר: המעון הנעול אמור להיות שלב ראשון.

אלין אלול: לא, המעון הנעול הוא השלב האחרון.

קטי קטרין שטרית: כשאת לוקחת נערה שהיא במצב קשה מאוד, היא נכנסת קודם כול למעון הנעול.

קטי קטרין שטרית: שם היא עוברת תהליך מסוים והיא יכולה משם לעבור להוסטל.

קטי קטרין שטרית: אבל אתם סגרתם הוסטלים.

אלין אלול: ראיתם טבלה.

אלין אלול: יש בה 390 מקומות פנויים במעונות הפתוחים.

אלין אלול: אני לא מצליחה להבין.

אלין אלול: נמצא פה מנהל מעון מסילה.

אלין אלול: אם יש נערות במעון שלו שנמצאות במקום נעול וצריך להעביר אותן למסגרת פתוחה עומדות לרשותו מספיק מסגרות, שבכל אחת מהן יש מקום לנערה שתצא ממסילה ותיכנס לאחת מן המסגרות.

אלין אלול: הנה, לפניכם הרשימה.

קארין אלהרר: למה לא הפניתם?

אלין אלול: יש לכם רשימה.

אלין אלול: תסתכלו על מספר הנערים והנערות שנמצאים בכל אחת מן המסגרות ותסתכלו על התפוסה ועל מספר המיטות הפנויות.

אלין אלול: אם יש למעון מסילה נערה שצריכה להגיע למסגרת פתוחה בקהילה, הוסטל בקהילה, אז למעון הזה יש לאן להפנות.

אלין אלול: הן לא תקועות שם כי אין להן לאן לעבור.

קטי קטרין שטרית: אני מסתכלת על מסמך שלכם מחודש יולי.

אלין אלול: המסמך שהצגתי הוא נכון להיום.

קטי קטרין שטרית: אני קוראת ממסמך שלכם, אני לא יודעת מעבר לזה, מיולי 2020.

אלין אלול: אבל הצגתי פה כרגע נתונים מ-20 באוקטובר.

קטי קטרין שטרית: אני קוראת את מה שיש פה.

קטי קטרין שטרית: תגידי לי אם אני טועה ותתקני אותי.

אלין אלול: אני לא זוכרת מה היה ביולי, אני יכולה לבדוק.

קטי קטרין שטרית: כתוב לי שבמסילה מספר המיטות הפנויות 6, מספר המיטות בתקן 44, ומספר הממתינים למסגרת 24.

אלין אלול: בואו נשמע את שחר ורדי, אילו נתונים יש נכון להיום.

קטי קטרין שטרית: בואו נשמע את שחר.

שחר ורדי: אני מנהל מעון מסילה.

שחר ורדי: רק לדייק את הנתונים: אני שנה במעון ולא שנתיים במעון.

אלין אלול: שנתיים וחצי של תהליך במעון מסילה.

אלין אלול: שחר התחיל בספטמבר האחרון.

שחר ורדי: התחלתי בספטמבר 2019.

שחר ורדי: בנוגע לנתונים שיש במעון מסילה: כיום במעון מסילה יש 40 נערות.

שחר ורדי: יש ארבע נערות שממתינות להפניה למעון, שמופיעות לנו ברשימת ההמתנה.

שחר ורדי: כרגע הקליטה שלהן נדחתה מסיבות טכניות, כי המעון כרגע בבידוד בגלל הקורונה.

שחר ורדי: הייתה אצלנו נערה שהייתה נשאית של קורונה ונאלצנו לבודד את המעון.

שחר ורדי: אלה הנתונים היבשים נכון להיום.

קטי קטרין שטרית: יש לך נערות שממתינות למסגרת שאחרי המעון?

קטי קטרין שטרית: יש כאלה שממתינות להוסטלים או לפתרון אחר?

שחר ורדי: רוב העזיבות נעשות בדרך כלל בתחילת השנה.

שחר ורדי: בחודשים יולי, אוגוסט, ספטמבר עזבו שמונה נערות: שתי נערות הגיעו לגיל 18 וסיימו את הצו שלהן בחוק הנוער.

שחר ורדי: שאר הנערות הופנו למסגרות המשך.

שחר ורדי: רק אגיד שגם הנערות בנות ה-18 הוצעה להן אופציה להמשך במסגרת תוכנית "חסות לעצמאות" בשיתוף עם עמותת עלם.

שחר ורדי: למעשה כל נערה שמסיימת פה, אם היא צעירה יותר תוצע לה אפשרות ללכת למסגרת פתוחה, אם היא בגיל 18 יוצע לה או ליווי בקהילה בדירות המדרגה שלנו או להשתלב בפרויקט אחר.

שחר ורדי: עכשיו הייתה לנו נערה שסיימה בגיל 19.5, היא הייתה פה בצו פלילי, אז היא השתלבה בשירות הלאומי ובדירה של השירות הלאומי בירושלים.

שחר ורדי: הפתרון מוצע לכולן.

קטי קטרין שטרית: האם יש לך נערות שממתינות להיכנס למסילה?

שחר ורדי: אמרתי: ארבע נערות ממתינות כרגע להיכנס.

קטי קטרין שטרית: מה הסיבה שהן לא נכנסות?

שחר ורדי: יש קורונה במעון והמעון בבידוד כרגע.

קטי קטרין שטרית: זו הסיבה?

שחר ורדי: כן.

שחר ורדי: אני לא יכול להכניס אותן למעון מבודד.

שחר ורדי: הן ייכנסו בשבוע הבא, ונערה אחת ממתינה כרגע במעון צופיה, כלומר היא לא ברחוב.

קטי קטרין שטרית: טוב, מאה אחוז.

קטי קטרין שטרית: רונית לב-ארי מבית רות נמצאת איתנו בזום?

קטי קטרין שטרית: אשמח לשמוע אותך.

רונית לב-ארי: זה דיון חשוב מאוד.

רונית לב-ארי: אני רוצה קצת להסתכל על התמונה הכללית, ברשותכם, ולומר שקודם כול צריך לזכור שרשות חסות הנוער קולטת את כל מחדלי מערכות החינוך והרווחה של קודם.

רונית לב-ארי: כל פעם שמגיעה נערה לבית רות אנחנו תופסות את הראש ואומרות: איפה כולם היו לפני כן?

רונית לב-ארי: מדברים על מצבים איומים של נערות שבתור ילדות ותינוקות גדלו בתנאים איומים, ואף אחד לא ראה ולא שמע.

רונית לב-ארי: נתחיל מזה שמגיעים לפתחנו, לרשות חסות הנוער, בהנהלת אלין אלול, שהיא ראש אגף תקון, מקרים שהם מחדלים.

רונית לב-ארי: אולי אנחנו צריכים כרשות חסות הנוער יותר לחשוף ולהביא, לא כדי להתנגח במערכות אלא כדי להסב את תשומת ליבן, וזה מה שבית רות, במרכז הידע שאנחנו מקיימים, מנסה לעשות, להעלות את המודעות למחדלים האיומים.

רונית לב-ארי: הנערות שמיועדות למעון נעול – לא פעם אנחנו שומעים: למה נעול?

רונית לב-ארי: נעול טוב, נעול לא טוב.

רונית לב-ארי: אנחנו כחסות הנוער מקבלות הפניה מבתי משפט לנוער, בהמלצת עו"סיות לחוק נוער בקהילה.

רונית לב-ארי: מעון נעול הוא הכרח במקרים מסוימים.

רונית לב-ארי: אני תמיד מדמה את זה לילד בן שנה שצריך להכניס אותו ללול כדי שלא ישבור את הראש.

רונית לב-ארי: צריך לזכור שחוק הנוער מחולק לחוק הנוער (טיפול והשגחה).

רונית לב-ארי: רוב הנערות באות במסגרת חוק הנוער (טיפול והשגחה) כדי להגן עליהן, ורוב הבנים באים במסגרת חוק הנוער (ענישה ודרכי טיפול), כאשר היה שם רקע עברייני.

רונית לב-ארי: חלק קטן מן הנערות גם עם תיקים פליליים, חלק קטן מן הבנים ממשיכים את הקורבנות שלהם.

רונית לב-ארי: הייתי מייחלת – והבאתי את זה בפני יושבת-ראש הוועדה, חברת הכנסת קטי שטרית – לתקן את חוק הנוער (טיפול והשגחה) שמפסיק בגיל 18.

רונית לב-ארי: אני מייחלת מאוד שאנחנו נתקן את הדבר הזה.

קטי קטרין שטרית: אני רוצה לתקן את החוק הזה.

רונית לב-ארי: שניתן רשות לנערה שרוצה להישאר במסגרות חסות הנוער מעבר לגיל 18, שהמדינה תתקצב ואנחנו נוכל להמשיך לטפל בה, כי היום כמעט ואין הפניות.

רונית לב-ארי: בגילאי 17 זה כבר מאוחר מדי.

קטי קטרין שטרית: חד-משמעית.

קטי קטרין שטרית: אצל הנערות הללו, שיש להן רקע כל כך קשה ונמצאות במצב נפשי, גופני, בריאותי וכולי כל כך קשה, גיל 18 משול לגיל 11 אצל נערות בנות גילן במצב נורמלי, לכן הטיפול לחלוטין חייב להיות לפחות עד גיל 21.

קטי קטרין שטרית: חייבים לפחות לתת להן קצת לצעוד, להקנות להן השכלה, להקנות להן את הכלים לצאת לעולם הרחב, ולא בום בבת אחת.

קטי קטרין שטרית: זה בלתי אפשרי, ולא משנה כמה טיפול הן יקבלו, הן צריכות קצת יותר זמן מנערה אחרת בגילן.

רונית לב-ארי: דבר חשוב, אני רוצה לחזק את דבריה של אלין אלול בקשר לדיפרנציאציה.

רונית לב-ארי: נערה שהפרופיל שלה הוא למעון נעול לא תחזיק מעמד במקום שהוא לא נעול.

קארין אלהרר: אין מחלוקת בעניין הזה.

רונית לב-ארי: צריך לזכור שנערות בורחות מ...

רונית לב-ארי: ובורחות ל...

רונית לב-ארי: אני יכולה להגיד באחריות שברשות חסות הנוער – ואני לא באה מטעם המשרד ואני לא מקבלת שום אחוזים מאף אחד – נעשית עבודה מדהימה, שיכולה להיות בית ספר לכל מערכת חינוך פחות קשה במדינת ישראל, אבל בשל המורכבות והפתולוגיה שהנערות האלה חוו פעמים רבות בגילאים המוקדמים ביותר, אגיד בכאב רב שלצערנו הרב לפעמים קשה מאוד לטפל בהן.

רונית לב-ארי: רוב הנערות שלנו הן בנות להורים שהמערכות נכשלו איתם.

רונית לב-ארי: לא פעם אני אומרת לנערות בבית רות: אם אימא שלך הייתה פה לא הייתי מכירה אותך.

רונית לב-ארי: אנחנו מדברות על דורות אחר דורות.

קטי קטרין שטרית: אני רוצה להודות לך, רונית, על העשייה הברוכה שלכם בבית רות.

קטי קטרין שטרית: אני רוצה לחדד את השאלות לאלין אלול.

קטי קטרין שטרית: אני מקווה מאוד שהיא עדיין איתנו.

אלין אלול: אני אתכם לאורך כל הדיון.

קטי קטרין שטרית: תודה.

קטי קטרין שטרית: אני רוצה להדגיש שלחלוטין אין מחלוקת על כך שיש טיפולים שונים ונערות שונות ויש דיפרנציאציה.

קטי קטרין שטרית: אנחנו מבינים את זה, יודעים שזה קיים.

קטי קטרין שטרית: אנחנו לא נכנסים לשיקולים שלכם, לסיווג של הבנות וכן הלאה.

קטי קטרין שטרית: אנחנו כן נכנסים לעניין מתן הפתרונות.

קטי קטרין שטרית: אנחנו רוצות שכל נערה תמצא את הפתרון המתאים לה.

אלין אלול: אני שותפה לזה לגמרי, אני ממש מסכימה איתך מילה במילה.

קטי קטרין שטרית: אלין, לכן אלו הצרכים שחברות הכנסת הדגישו, ואולי זה נשמע לך כביקורת, אבל הביקורת היא כלפי המשרד שלא נותן התייחסות מספיקה לאותה הבעיה.

קטי קטרין שטרית: הבעיה הזו היא תופעה של נערות שבורחות מן המעון, וזה קורה, היא תופעה של אחוזי הצלחה – כמה אחוזי הצלחה, כמה יצאו ממעונות נעולים, מה זה סיפור הצלחה בעיניכם, מה הטיפול הפסיכולוגי שמקבלים.

קטי קטרין שטרית: אני לא רואה את ההתייחסות הזאת שלכם, למרות שהיא מקצועית בעיניי, אני לא שומעת אתכם מדברים על זה.

קטי קטרין שטרית: אתם מדברים על הנערות כמספרים: היו לי 500, היום יש 87.

קטי קטרין שטרית: זה לא מספר.

קטי קטרין שטרית: אני מתייחסת לנערה כאל עולם.

קטי קטרין שטרית: נמצאת איתנו אחת מבוגרות המעונות, קרן חג'ג', ואנחנו נשמח לשמוע אותה.

קטי קטרין שטרית: לפני כן הייתי רוצה לשמוע את ד"ר לורה ורטון, חברת מועצת עיריית ירושלים, שטוענת טענה אמיתית, שאתם לא פותחים את המכרז.

קטי קטרין שטרית: בואו נשמע אותה.

לורה ורטון: רציתי להגיד שהמצב נשמע רע, והאמת היא שהוא הרבה יותר מרע, זה פשוט מקומם.

לורה ורטון: מה שקרה בירושלים ומה שקורה לפי כל מה שאני קוראת הוא שיש שילוב של חוסר שיתוף, חוסר מקצועיות וחוסר תכנון.

לורה ורטון: בירושלים לפני כשנתיים התחילו לסגור מסגרות.

לורה ורטון: נכון, יש כל מיני סוגים של מסגרות, אבל מה ששותף להן הוא שסוגרים אותן ולא נותנים פתרונות, מה גם שיש קשר בין הדברים, יש רצף.

לורה ורטון: כפי שרונית לב-ארי אמרה, אם נערה זוכה לטיפול ולהתייחסות הראויה בבית הספר היא לא תיפלט מבית הספר, היא לא תגיע למסגרת פתוחה ואז היא לא תגיע גם למסגרת סגורה והיא לא תגיע לנווה תרצה וגם לא נקרא עליה כאחת מ-19 הנשים שנרצחו השנה.

לורה ורטון: יש באמת קשר בין הדברים.

לורה ורטון: אני אחזור לעניין של ירושלים, כי שם התחילו לסגור מסגרות וידענו, וקיבלנו דיווחים מן הרווחה שהיו 22 נערות שחיכו למקום, שהתקשרו אליהן, שהיו בקשר איתן, שהיו ברחוב וזה בזמן שסגרו את המסגרות ומאז לא פתחו אחרות.

קטי קטרין שטרית: אני רוצה להדגיש שהמיקום הגיאוגרפי שלכם הוא ליד מזרח ירושלים ואנחנו רואים את הנהירה העצומה ממעון מסילה, שהוא מעון נעול, לכיוון מזרח ירושלים, מה גם שאין פתרונות למספר הגדול הזה של הנערות.

קטי קטרין שטרית: המכרז הקודם בוטל.

קטי קטרין שטרית: מתישהו ייפתח איזשהו הוסטל שייתן פתרון.

קטי קטרין שטרית: יש הרבה מאוד שאלות שעולות.

קטי קטרין שטרית: אני רוצה שתהיי יותר ספציפית.

לורה ורטון: אני רוצה לציין עוד שני דברים.

לורה ורטון: אחת הסיבות שכביכול סגרו את המסגרות היא כי "ייבשו" אותן, הפסיקו, וניתנה הוראה, ושמענו עליה, לא להעביר נערות למסגרות.

לורה ורטון: ואז מכיוון שלא הגיעו התחילו לסגור.

לורה ורטון: אבל האמת היא שיש המון נערים ונערות, מה גם שבקורונה אנחנו רואים עלייה מטורפת של פניות בשל אלימות במשפחה.

לורה ורטון: בעיריית ירושלים פתחנו קו חם, שחשבנו שיהיה זמני אך פעולתו נמשכת והוספנו כוח אדם, כי אנחנו מקבלים פניות מנערות, מנערים, מכל מיני אנשים, ואנחנו יודעים שהבעיה רק תחמיר.

לורה ורטון: בכל זה חסר לי שיתוף פעולה עם הגורמים שמתמודדים, מקצועיות ותוכנית לטווח ארוך.

לורה ורטון: אני יודעת שכל הסגל של בית הספר לעבודה סוציאלית יצא בקריאה להפסיק עם הסגירות, לא לסגור עוד אף מסגרת אחת מבלי שיינתן פתרון.

לורה ורטון: ודבר שלישי הוא תכנון.

לורה ורטון: אם את יודעת שיש מאות נערות ברחוב, אני לא רוצה לשמוע רק איזה סכום כסף קיבלת לפני חודשיים ואיזה פתרון יש ל-50 נערות.

לורה ורטון: אני רוצה לשמוע או שתשתמשו במבנים הקיימים, או שתתחילו לתכנן עכשיו כדי שבשנה הבאה אפשר יהיה לקלוט עוד 100 ואחר כך עוד 100 ועוד 100.

לורה ורטון: אנחנו שומעים כל פעם תשובה של פרטץ': איך נקלוט את הנערה ששמעתם עליה.

לורה ורטון: אני באמת מוחה על כל ההתנהלות הזאת, שהיא חסרת תכנון.

לורה ורטון: דבר אחרון, אני חייבת להעיר, אני מסתייגת מכל ההערות, שאני רואה בהן גזענות, על הבעיה שהן יגיעו למזרח ירושלים.

לורה ורטון: יש בעיות במזרח ירושלים ויש בעיות במערב ירושלים.

לורה ורטון: אני לא חושבת שזה אסון גדול לעבור ממקום למקום.

לורה ורטון: הבעיה היא שיש נערות, ומספר גדל מהן, שאין להן מקום, שהן חיות ברחוב.

לורה ורטון: אני לא שומעת, לא מאלין אלול ולא ממשרד הרווחה, איזשהו תכנון לטפל בבעיה הזאת.

קטי קטרין שטרית: תודה רבה, לורה.

קטי קטרין שטרית: אם שמת לב, גם דיברנו על נערות שיורדות לזנות.

קטי קטרין שטרית: יש לנו שתי בעיות עיקריות, שאני לפחות מתחילת הפעילות שלי מצאתי.

קטי קטרין שטרית: אחת, בגלל המיקום של מסילה דווקא באזור ירושלים אז הדרך קצרה מאוד להגיע כי שם יש פיתויים, סמים וכולי.

קטי קטרין שטרית: את צודקת במה שאת אומרת, זה חלילה לא על רקע גזעני אבל יש עובדות בשטח.

קטי קטרין שטרית: גם מרים פרץ שלקחה מנת יתר מצאו את גופתה במזרח ירושלים וגם הנערה האחרונה שהובאה לידיעתי מצאו אותה שם.

קטי קטרין שטרית: אני מקבלת את ההערה שלך.

קטי קטרין שטרית: אני רוצה לעבור לד"ר שירן רייכנברג, שעומדת בראש הקליניקה לזכויות בני נוער וצעירים במצבי סיכון, שגם הגישו את העתירה האחרונה לבג"ץ.

קטי קטרין שטרית: כדאי שנשמע את מה שיש לה להגיד, זה חשוב מאוד.

שירן רייכנברג: תודה רבה, היושבת-ראש, ותודה על הדיון.

שירן רייכנברג: שוב אנחנו מדברים על ההמתנה ועל הרשימות ועל הבג"ץ שהיה לגבי המקומות שסגרו.

שירן רייכנברג: חברתי רונית לב-ארי הגדירה את הרצף.

קטי קטרין שטרית: את רואה, אין רגע משעמם, אנחנו חוזרים, אבל כנראה אותם משרדי ממשלה לא מכירים.

קטי קטרין שטרית: אספר סיפור קצר.

קטי קטרין שטרית: קרוב ל-10,000 ילדים היו אמורים לנסוע למסע בפולין.

קטי קטרין שטרית: באה הקורונה, נעלה את כל השמיים, אין נכנס ואין יוצא.

קטי קטרין שטרית: הובהר לי חד-משמעית שהכסף שההורים שילמו לא יחזור.

קטי קטרין שטרית: למה?

קטי קטרין שטרית: כי זה עבר לסוכנים, לחברות הנסיעה, למאבטחים, למסעדות, למלונות וכולי.

קטי קטרין שטרית: מדובר על 21 מיליון שקלים.

קטי קטרין שטרית: וראו זה פלא, עברתי את כל המכשולים, אמרתי: קודם כול מחזירים את הכסף ואחר כך בואו נריב איך ומה.

קטי קטרין שטרית: תאמינו לי, מצאנו שההוצאות היו פחות מ-7%.

קטי קטרין שטרית: אתם מבינים את ההפרש?

קטי קטרין שטרית: תחשבו מה בעצם הנזק.

קטי קטרין שטרית: הורה ששילם 4,800 שקלים כדי שילדו יצא למסע, בסך הכול הנזק הוא של 7% ולא של 93% נוספים כפי שהציגו.

קטי קטרין שטרית: לכן אני חושבת שגם אלין אלול, גם אם יפגשו אותי בעוד דיון ועוד דיון – להגיד לך שאני מתייאשת?

קטי קטרין שטרית: לא.

קטי קטרין שטרית: יש גם חברות כנסת נהדרות ששותפות לעשייה הזאת.

קטי קטרין שטרית: גם האופוזיציה וגם הקואליציה ביחד יחברו לדחוף את הנושא הזה.

קטי קטרין שטרית: אני מקווה מאוד שלא תהיה מרים פרץ הבאה או עוד נערה כמו זו שחזרה רק אתמול לבית הוריה.

קטי קטרין שטרית: אנחנו נהיה כאן, אני אהיה כאן בכל מקרה.

קטי קטרין שטרית: בחרתי לעסוק בנושא הזה כי אני חושבת שלפני שיגיעו לישיבה הבאה של ועדת המשנה, שתדון בזנות, ננסה לגרום לכך שכמה שפחות נערות יגיעו לשם.

קטי קטרין שטרית: התפקיד שלנו לגרום לכך שהן יגיעו למסגרות שלהן.

קטי קטרין שטרית: אני מסיירת בשטח ופגשתי במסגרות האחרות נערות שמקבלות טיפול מעולה, שאפשר למצוא אותן היום בשירות לאומי או בשירות הצבאי, או אחר כך חוזרות למסגרות האלה ופועלות למען אותן נערות.

קטי קטרין שטרית: אני חושבת שיש פתרונות.

קטי קטרין שטרית: צריך רק לב שלם ונפש חפצה.

קטי קטרין שטרית: מי שחושש חלילה וחס וחושב להרים ידיים ולהגיד שאין פתרון – יש פתרון.

קטי קטרין שטרית: נכון, צריך לעבוד קשה.

קטי קטרין שטרית: אימי זיכרונה לברכה הייתה אומרת שהדרך הארוכה ביותר היא גם הקצרה ביותר.

שירן רייכנברג: קודם כול, תודה לך, גברתי, על המילים האופטימיות.

שירן רייכנברג: זה באמת חשוב בתקופה הזאת, בכל מובן.

שירן רייכנברג: אין ספק שלא היינו פה אם לא היינו חושבים שיש תקווה.

שירן רייכנברג: התכוונתי להגיד שכולנו שותפות, גם את וגם חברות הכנסת לצדך, שעושות עבודה חשובה מאוד במעקב אחר כל מה שקורה.

שירן רייכנברג: רציתי לשים דגש על הנערות.

שירן רייכנברג: אנחנו מדברים על רשימות ההמתנה, על המספרים, אבל אנחנו צריכים לדבר על הנערות ועל המענים האלה.

שירן רייכנברג: הרי לא כולן זקוקות למעון נעול.

שירן רייכנברג: יש כל מיני צרכים טיפוליים לכל נערה בפני עצמה.

שירן רייכנברג: הדיון הראשון, על הצרכים הטיפוליים במסילה ובצופיה, מתקשר לנושא השני, על מכרזים לגבי מסגרות לצעירות.

שירן רייכנברג: אם הזכרת את העתירה שלנו לבג"ץ, פרט לשני ההוסטלים לנערות דובר גם על הוסטל אחד לצעירות שנסגר, הוסטל בית הצברית.

שירן רייכנברג: אני רוצה לשתף את כל מי שנמצא פה שעוד ב-2018 יצא מכרז על שני הוסטלים לצעירים וצעירות חסרי עורף משפחתי.

שירן רייכנברג: אם יצא מכרז ב-2018 אז ככל הנראה כבר ב-2016 התקיים איזשהו דיון, שהמדינה קבעה שיש צורך במענים האלה.

שירן רייכנברג: אבל אף אחד לא זכה במכרז והוא נפל.

שירן רייכנברג: ב-2019 יצא שוב מכרז לגבי ארבע מסגרות, וזה כבר סמוך לדיון בבג"ץ.

שירן רייכנברג: זה היה החודש האחרון להפעלתו של בית הצברית ויצא מכרז לארבעה הוסטלים לצעירים וצעירות.

שירן רייכנברג: אחד מהם היה בית הצברית, שניים במרכז ואחד בדרום.

שירן רייכנברג: גם המכרז הזה לא יצא אל הפועל בשל כל מיני סיבות, כלומר אף אחד לא זכה.

שירן רייכנברג: המסגרות האלה לא נפתחו אבל בית הצברית נסגר.

שירן רייכנברג: המכרז הזה יצא שוב ביולי 2020, ממש לא מוזמן, ובוטל יום לפני ההגשה ולא יצא שנית.

שירן רייכנברג: זאת אומרת, למרות שבשנת 2016 המדינה החליטה שזה שירות שצריך לספק אותו, בפועל היא לא עשתה את זה.

שירן רייכנברג: לעומת זה, אפרופו הזכרת דיון שיש לכם אחר כך לגבי הזנות, המשרד כן הוציא מכרז בעניין שירותי זנות, שגם בו אמנם אף אחד לא זכה, אבל זה היה ביולי וישר באוקטובר הוציאו מכרז חדש.

שירן רייכנברג: אני רוצה להבין, האם המסר הסמוי שהמדינה מנסה להעביר כאן הוא שנערה או צעירה צריכה להידרדר לזנות כדי שהיא תקבל מענים ותשובות, שזאת הדרך שלה לקבל איזו מסגרת שהיא תוכל להגיע אליה אחרי שהיא מסיימת את שהותה במעון נעול או הוסטל או לא משנה מה?

שירן רייכנברג: עניינית, ההוסטלים לצעירות האלה לא נפתחו.

שירן רייכנברג: יש דרישה, יש צורך.

שירן רייכנברג: במסגרת העבודה בקליניקה אנחנו מייצגות נערות.

שירן רייכנברג: היו לי אישית הרבה מאוד נערות, מאז הסגירה של בית הצברית לפני שנה וכמה חודשים, שאילו המקום הזה היה קיים היה לי לאן להפנות אותן, אבל אין, אין חלופה אחרת, כי "חסות לעצמאות" זה לא הוסטל והדירות מתמלאות, ולפי מה שאני יודעת גם את דירות המדרגה כבר רוצים לשנות, אבל יכול להיות שזה נושא לדיון אחר.

שירן רייכנברג: יש עניין של הלנות חירום, קורות גג לצעירים וצעירות.

שירן רייכנברג: שוב, יצא מכרז בדצמבר 2019 להפעיל תשע הלנות חירום, מתוכן חמש חדשות וארבע שפועלות, גם לצעירים ולצעירות, לצעירות חרדיות, לצעירות בבאר שבע, לצעירות בתל אביב.

שירן רייכנברג: חמש הלנות החירום האלה לא נפתחו.

שירן רייכנברג: שוב, זיהו צורך, הוציאו מכרז אבל הוא לא יצא אל הפועל.

שירן רייכנברג: הייתי רוצה לדעת על לוח הזמנים של המשרד.

שירן רייכנברג: קודם כול מה התוכנית הטיפולית, המתווה שמסתכלים על נערה כנערה, ורונית הזכירה, שכבר בכיתה א' מתחילה להיפלט מן המסגרת, ועכשיו עם הקורונה, כאשר אף אחד לא רואה את הילדים כבר תקופה, ייפלטו לנו הרבה יותר, בטח נערות, ואחר כך הן יהיו צעירות שיגיעו למערכת ואף אחד לא רואה אותן.

קטי קטרין שטרית: ברור, המספרים מזעזעים.

קטי קטרין שטרית: אני עומדת בראש השדולה למניעת אובדנות ובריאות הנפש והמספרים שם מגיעים ל-68% פניות יותר בהשוואה ל-2019 ו-2018.

שירן רייכנברג: גברתי, אני יודעת.

שירן רייכנברג: יש לי שני ילדים קטנים בבית, עם השגחה צמודה למדי, ואני רואה מה המצב הזה עושה להם.

שירן רייכנברג: אני לא רוצה לחשוב מה קורה במקומות אחרים, אני בטוחה, וגם אני רואה בעבודה, אני לא צריכה להסתכל רחוק.

שירן רייכנברג: כמות העבודה שלנו והפניות עולות כל הזמן.

שירן רייכנברג: אני רוצה לדעת: מה התוכנית הטיפולית?

שירן רייכנברג: אני רוצה לדעת: האם יש מחשבה או הבנה שאם יוצא מכרז ואף אחד לא ניגש אליו, או יוצא מכרז ואף אחד לא עובר אותו, יכול להיות שיש בעיה במכרז עצמו?

שירן רייכנברג: האם יש חשיבה על זה שדיני מכרזים, שמותאמים לרכישת מהדקים למשרדים או לכבישים, לא מתאימים להפעלה של מסגרות רווחה לנערים ונערות וצעירים וצעירות בסיכון?

שירן רייכנברג: האם יש איזו חשיבה על כך שאם כבר עשו את הדרך והשקיעו מחשבה והבינו את הצורך והוציאו מכרז אז צריך להבין למה לא ניגשו אליו העמותות המפעילות, למה הוא לא יצא אל הפועל בסופו של דבר?

שירן רייכנברג: האם יש מישהו שעושה את החשיבה הזאת?

שירן רייכנברג: והאם רואים את הצרכים הטיפוליים האמיתיים של הנערות?

שירן רייכנברג: האם מישהו מדבר איתן?

שירן רייכנברג: יושב פה שחר ורדי, שעשה עבודה מדהימה במסילה.

שירן רייכנברג: המעון היה במצב לא טוב, אף אחד לא התווכח על זה, והוא הצליח להרים אותו מן הקרשים.

שירן רייכנברג: השאלה היא האם כל נערה ספציפית במסילה מקבלת את הטיפול שהיא צריכה?

שירן רייכנברג: יכול להיות שהיא צריכה להיות במעון נעול, אבל מה היא מקבלת?

שירן רייכנברג: היא מקבלת שעה עם עובדת סוציאלית, יש שם כלבייה, יש שם עוד דברים טיפוליים, אבל אם מגיעה נערה מכורה למסילה כי היא לא הסכימה להיכנס לקהילה טיפולית ובסוף היא נכנסה לשם, היא מקבלת טיפול להתמכרות שלה או מקבלת טיפול מסוג אחר?

שירן רייכנברג: אלה שאלות שצריך לחשוב האם הצרכים הטיפוליים של הנערות מקבלים מענים.

שירן רייכנברג: שני הנושאים האלה בעיניי מתקשרים מאוד, בין ביטול המכרזים והאופן שבו הם מתנהלים לבין המענים הטיפוליים שהנערות מקבלות בשטח.

שירן רייכנברג: צריך לזכור שנערה, מלבד זה שהיא עולם ומלואו, ועל זה אין פה ויכוח, נמצאת בתוך המערכת בסוג של רצף.

שירן רייכנברג: האם לאורך הרצף הזה יש את כל המענים שהיא תהיה זקוקה להם?

שירן רייכנברג: התשובה כיום, לדעתי, היא: בוודאי שלא.

שירן רייכנברג: תודה, גברתי.

קטי קטרין שטרית: תודה, שירן.

קטי קטרין שטרית: הייתי מסכמת את הפנייה שלך, מעבר לכל ההערות שהערת – ואני מוצאת שההערות מאוד מאוד נכונות ומקיפות להערכתי את כל הבעיה שלנו – שהקושי הוא בסנכרון הבין-משרדי.

קטי קטרין שטרית: יש פה משולש של חינוך, רווחה ובריאות.

קטי קטרין שטרית: התחלנו להסתכל על הטיפול בבנות הללו רק מן ההיבט – בגלל שאולי הפן שמכוון כאן הוא יותר עניין של עבודה סוציאלית.

קטי קטרין שטרית: אבל יש כאן עניין של בריאות, של בריאות הנפש, של הבריאות הפיזית של הנערה כמכורה או כמי שעברה התעללות מינית או עברה איזשהו ניצול מיני, וחינוך – מה היא קיבלה, האם היא נפלטה מן המסגרות, מה פריצת הדרך שתהיה לה.

קטי קטרין שטרית: אני חושבת שיש פה המון שאלות שעולות וחבל שאין לנו את כל הזמן לדבר על זה.

קטי קטרין שטרית: לצערי הישיבה חייבת להסתיים ב-13:30.

קטי קטרין שטרית: אני רוצה לשמוע את קרן חג'ג'.

קטי קטרין שטרית: נשמח מאוד לשמוע ממנה, כי אין טוב יותר משמיעה של המקור, ממי שבאמת עבר את כל התהליך הזה.

קטי קטרין שטרית: מה את ממליצה לנו?

קטי קטרין שטרית: קרן, בבקשה.

קרן חג'ג': שלום, גברתי היושבת-ראש, ותודה על הזכות להיות כאן.

קרן חג'ג': אני לא רוצה לחזור על דברים שאמרו.

קרן חג'ג': אספר קצת על עצמי.

קרן חג'ג': אני גדלתי בהוסטל בית אריאל, הוסטל שנסגר ביולי בשנה שעברה ועד היום הוא עומד ריק ונטוש.

קרן חג'ג': גדלתי שם ארבע שנים וחצי.

קרן חג'ג': התגייסתי לנח"ל.

קרן חג'ג': הייתי מורה חיילת באתנחתא.

קרן חג'ג': אחר כך עבדתי כמדריכה בצופיה שנים רבות.

קרן חג'ג': אני מכירה את שחר ורדי, אני מכירה את אסף עזריאלי – אלה אנשים שאני מאוד מאוד מחזיקה מהם ומעריכה אותם.

קרן חג'ג': אחר כך ריכזתי הוסטל של נערים בקריית גת.

קרן חג'ג': אני מכירה את המערכת מבפנים ומבחוץ.

קרן חג'ג': לדבר במושגים של כישלון והצלחה זה לחטוא למטרה בעיניי.

קרן חג'ג': מדברים כל הזמן על רשימות ההמתנה למעונות נעולים.

קרן חג'ג': אני מעריכה מאוד את צופיה, אני חושבת שהוא מעון נהדר.

קרן חג'ג': מעון נעול לטווח הקצר לנערות, בעיקר נערות שעברו פגיעה מינית ונערות שעברו גילוי עריות – קשה להסביר כנערה נפגעת איך זה להיות בנעילה.

קרן חג'ג': אם הנעילה היא לטווח הקצר זה באמת אוסף ומחזק.

קרן חג'ג': כשהנעילה היא לטווח ארוך ואין אופק, כי היום אין רצף, נסגרו את המסגרות שהיו אלטרנטיבות להמשך אחר כך, אז אני תוהה מה קורה עם אותן נערות.

קרן חג'ג': אני חושבת שנערות מרבות לברוח כשאין להן אופק.

קרן חג'ג': נערות בורחות בשל אלף ואחת סיבות.

קרן חג'ג': באמת הרחוב הוא המקום הכי מוכר והכי ידוע ולוקח זמן לבנות אמון עם הצוות.

קרן חג'ג': אני באמת שואלת – אלין מדברת פה על מקומות פנויים בהוסטלים – כמה נערות יש היום בצופיה, כמה נערות יש במסילה, כמה נערות ממתינות ומה קורה עם כל הנערים והנערות האלה אחר כך?

קרן חג'ג': באמת מה קורה אחר כך?

קרן חג'ג': אני מרגישה שלקחו להם את התקווה, אני מרגישה שלקחו להם את הסיכוי ומחטיאים את המטרה.

קרן חג'ג': מה גם, ושלא יגידו לכם אחרת, ששיטת ההפניות שונתה.

קרן חג'ג': נערות שבעבר היו מתקבלות להוסטל פתוח ומשולב בקהילה, שעוזר להן להשתלב הרבה יותר טוב בחברה בגילאים מבוגרים יותר, מגיעות היום לרשימות המתנה למעונות נעולים.

קרן חג'ג': ברשותכם, אני חצי שנה לא עובדת כי בתי הספר סגורים.

קרן חג'ג': עניתי על מודעה שביקשה חונכות אישית לנערה בפנימייה בדרום הארץ, נערה שפוגעת בעצמה, שחותכת את עצמה, נערה שבקלות יכלה להיות היום בהוסטל, אבל היא נמצאת בפנימייה רגילה עם עוד 300 נערים ונערות ולא מקבלת את ההשגחה, את תשומת הלב ואת הטיפול ואת הדרך הנכונה עבורה.

קרן חג'ג': אני לא יודעת איך סופרים ומאין מגיעים כל הנתונים האלה אבל אני רוצה שתזכרו שמאחורי כל אחוז או תפוסה או רשימות המתנה עומדות נערות פגועות שאין להן שום עוגן בחיים.

קרן חג'ג': אם אין היום רצף, ואם אני הייתי חיה בעידן של היום והייתי צריכה לצאת לעולם הגדול, אני לא בטוחה שהייתי שורדת.

קרן חג'ג': אמיתית, אני לא בטוחה שהייתי שורדת בעולם הזה.

קרן חג'ג': כשאת נמצאת בהוסטל שמשלב בקהילה, גם אם היית צריכה מעון נעול – אני עברתי בצופיה, כנערה הייתי בצופיה, זה הדבר הכי טוב שקרה לי בחיים, אבל הוא היה תחום לזמן קצר מאוד.

קרן חג'ג': אם לא הייתי הולכת לבית הספר ומוצאת את הכוחות לחזור מבית הספר להוסטל או ללכת לקופת חולים ולחזור להוסטל, וגם לברוח בדרך ושיאספו אותי, אני לא הייתי מצליחה לנהל חיים בוגרים עצמאיים, בריאים וטובים.

קרן חג'ג': אלין, בשלוש המסגרות שסגרתם בירושלים, מבנים ממשלתיים עומדים ריקים בתקופת הקורונה, כשיש נשים מוכות וילדים מוכים בבתים שלהם.

קרן חג'ג': איך אתם ישנים בלילה כך?

קרן חג'ג': באמת.

קרן חג'ג': אני כל כך כועסת כשאני עוברת שם ורואה שהם ריקים.

קרן חג'ג': אל תספרו לי על מכרזים כי כבר זכו במכרזים והמקומות האלה לא פועלים.

קרן חג'ג': אותו דבר גם לגבי אתנחתא, שפיצלתם את המכרז.

קרן חג'ג': איפה המסגרת של הבנים שהייתה אמורה להיות?

קרן חג'ג': מה איתם?

קרן חג'ג': הם אמורים עכשיו להתגלגל ברחובות בירושלים במשך חצי שנה?

קרן חג'ג': מה קורה עם הנערות שעזבו כשסגרתם?

קרן חג'ג': את יודעת מה איתן?

קרן חג'ג': אני יודעת מה איתן – לא פשוט להן בכלל, והן לא נמצאות במקומות שמקדמים אותן בחוויה האישית שלהן.

קרן חג'ג': להשתמש בכותרת הגדולה מאוד של תחלואה כפולה – התחלואה תמיד הייתה כפולה.

קרן חג'ג': כשאת נפגעת מינית – אגב, גם לא צריך להיות נוער בסיכון כדי להשתמש בסמים היום, אבל כשאת נפגעת מינית מתעוררות בעיות או מכאובים בנפש ואת מחפשת מקומות לטשטש דברים.

קרן חג'ג': אז מה אתם נבהלים?

קרן חג'ג': מה קרה?

קרן חג'ג': למה לשים את הכותרת הזאת?

קרן חג'ג': זה מה שיש לי להגיד.

קטי קטרין שטרית: קרן, אני חושבת שאת סיכמת את כל הדיון הזה.

קטי קטרין שטרית: אין טוב מלשמוע מהצד הכי אמיתי שיש בך, כשאת אומרת את הדברים באופן כל כך פתוח.

קטי קטרין שטרית: אני רוצה להגיד לך, קרן, כשאני שומעת אותך אז אני יודעת למה באתי למשכן.

קטי קטרין שטרית: אני רוצה להודות לך.

קטי קטרין שטרית: את אומרת דברים שנכנסים עמוק ללב.

קרן חג'ג': אני רוצה להגיד שהמקומות שנסגרו – הגדירו אותם ככישלון וזה לא נכון.

קרן חג'ג': אלה המקומות הכי ותיקים שהיו פה.

קרן חג'ג': או שהם יושבים על מבנים ממשלתיים או אני לא יודעת מה, מה הפוליטיקה והשיקולים הזרים שמאחור, אבל אלה מקומות טובים, של 40 ו-50 שנים.

קרן חג'ג': מה גם שסגרו מסגרת לצעירות.

קרן חג'ג': אני לא יודעת אם אתן יודעות אבל בגיל 14, 15 ו-16, גם בלי להיות נערה בסיכון וגם בלי להיפגע, את מתנגדת.

קרן חג'ג': מגיע גיל 18 ואת רוצה שיאספו אותך.

קרן חג'ג': אין לנערות האלה מקום היום.

קרן חג'ג': ושלא יספרו לכם על "יתד" ושלא יספרו לכם על עוד תוכניות שמשלבות בקהילה.

קרן חג'ג': זה לא אותו פתרון, זה לא אותו מענה.

קרן חג'ג': נראה שאת אף אחד זה לא מעניין שם.

קרן חג'ג': אני בת 40 היום והייתי שמחה שבתקופה הזאת היה לי אפילו את ההוסטל לגשת אליו ולדבר קצת.

קרן חג'ג': את יודעת, אלין?

קרן חג'ג': זה לא בשביל הנוסטלגיה שלי.

קרן חג'ג': זה בשביל הנערות שמתקשרות אלינו.

קטי קטרין שטרית: קרן, אמרת את זה בצורה הכי הכי בהירה שיכולה להיות.

קטי קטרין שטרית: די פשוט לשמוע אותך ואין מה להגיד.

נפתלי יעבץ: גברתי היושבת-ראש, אשמח להתייחס גם.

קרן חג'ג': הנה עוד נער בסיכון לשעבר ששכח מאיפה הוא בא.

נפתלי יעבץ: אני ראש המטה של אלין אלול במשרד הרווחה, מנהל תחום פרויקטים.

נפתלי יעבץ: אני גם עובד סוציאלי במקצועי.

קטי קטרין שטרית: אם אתה מתכוון לענות לנות בעניין המכרזים אז פשוט תיקח מאלין את התשובה, אבל תדבר איתנו בבקשה על המכרזים שמבוטלים, מכרז אחרי מכרז, ומה הפתרונות שאתם מציעים.

נפתלי יעבץ: אשיב גם בעניין המכרזים.

נפתלי יעבץ: אשתדל באופן הכי ממוקד.

נפתלי יעבץ: פחות אקח את זה למקום האישי ולמתקפות אישיות כלפי מישהו כזה או אחר.

נפתלי יעבץ: בסופו של דבר, כפי שקרן ציינה, גם אני נער בסיכון בעברי, בוגר אתנחתא, מלכישוע, מסילה ועוד כל מיני מסגרות שהייתי בהן באופן כזה או אחר.

קטי קטרין שטרית: שחלקן הגדול נסגר.

קרן חג'ג': גם את מלכישוע סגרת.

נפתלי יעבץ: אני משמש בארבע השנים האחרונות כראש המטה של אלין, ובחצי השנה האחרונה משמש גם כממלא מקום מנהל תחום טיפול בזנות.

נפתלי יעבץ: אני חושב שגם תחום הטיפול בזנות רלוונטי.

נפתלי יעבץ: אשלים את ההתייחסות ואביא התייחסות כוללת לכלל הדברים שעלו כאן לאורך הדיון.

נפתלי יעבץ: קודם כול, כפי שאלין אמרה מן ההתחלה, חשוב לזכור שכל נער או נערה יש להם עובד סוציאלי בקהילה שמלווה את התהליך הטיפולי, בין אם זה עו"ס לחוק הנוער, בין אם זה קצין מבחן לנוער או עובד לטיפול בהתמכרויות – עובד סוציאלי רלוונטי.

נפתלי יעבץ: כאשר אנחנו מדברים על ממתינים אנחנו לא מדברים על בני נוער שנמצאים ברחובות.

נפתלי יעבץ: אנחנו מפעילים מערך מקיף מאוד של מענים, שכולל בתים חמים, מרכזי עדי, מת"לים, ניידות איתור, עבודת שטח.

קארין אלהרר: אני לא יכולה לשמוע את זה כבר, יש גבול.

נפתלי יעבץ: לבקשתך, גברתי, אנחנו מעבירים כבר בשבועיים-שלושה האחרונים, אנחנו עושים מיפוי עומק נרחב מאוד של כל המענים של נערות וצעירות.

נפתלי יעבץ: אנחנו נעביר את המידע הזה.

קטי קטרין שטרית: אנחנו נקיים דיון דחוף בנושא הזה.

נפתלי יעבץ: נעביר את המסמך המלא והמרוכז לגברתי בקרוב מאוד.

נפתלי יעבץ: בהקשר של טיפול בזנות, יש לנו כבר נכון להיום 15 מרחבי "הלב", שפתוחים ברחבי הארץ לטיפול בבני נוער, ובנערות וצעירות באופן ממוקד בזנות.

נפתלי יעבץ: אפילו בשבוע שעבר קיימנו ישיבה עם עיריית ירושלים בשביל לפתוח בירושלים מרחב לטיפול בנערות וצעירות בזנות.

נפתלי יעבץ: חשוב להדגיש, זה לפני ההוצאה.

נפתלי יעבץ: אנחנו רוצים לתת מענה בקהילה ולשפר את טווח הכלים שנמצא בקרב עובדי הקהילה.

נפתלי יעבץ: ההתייחסות לגבי התוכניות החדשות שהורחבו מגיל 18 ומעלה, חשוב לזכור שבתחילת שנת 2018 נכנסה תוכנית חדשה, התוכנית הלאומית "יתד", שבמסגרתה הורחבו כל המענים לצעירות וצעירים בגילאים 18–25.

קארין אלהרר: לא רציני אפילו לדבר על זה.

נפתלי יעבץ: אני לא מתייחס ל"יתד" ספציפית.

נפתלי יעבץ: אני מתייחס ספציפית למכרז הזה.

קטי קטרין שטרית: נפתלי, לצערנו הרב אתה לא עונה.

קטי קטרין שטרית: תכינו שיעורי בית.

קטי קטרין שטרית: נקיים דיון נוסף.

קטי קטרין שטרית: חברת הכנסת קארין אלהרר רוצה להעיר הערה, בבקשה.

קארין אלהרר: אני רוצה לומר רק שני משפטים לסיכום.

קארין אלהרר: קודם כול, גברתי היושבת-ראש, כל הכבוד על היוזמה הזאת של ועדת המשנה.

קארין אלהרר: אני אומרת לצערי, באמת בצער גדול, אני נמצאת במשכן הזה עוד מעט שמונה שנים.

קארין אלהרר: בחמש השנים האחרונות אני שומעת כמעט ב-repeat את אותן התשובות.

קארין אלהרר: הם מדברים על מסגרת לתחלואה כפולה – 15 שנים מדינת ישראל ממתינה למסגרת לתחלואה כפולה.

קארין אלהרר: הם מדברים על סגירת מוסדות ואומרים שנתנו להם מענים בקהילה.

קארין אלהרר: אין מרחק גדול יותר מן האמת כשמדובר על המענים בקהילה.

קארין אלהרר: הם אפילו לא יודעים איזה מענים ניתנו לאותם נערים ונערות.

קארין אלהרר: את יודעת איך אני בטוחה בדברים שלי?

קארין אלהרר: כי הם צריכים להכין את הנתונים כדי להעביר לך.

קארין אלהרר: אם היו להם נתונים הם היו שולפים אותם בכל דיון.

קטי קטרין שטרית: נקיים דיון רק על זה.

נפתלי יעבץ: אני חושב שנתתי תוך כדי הדיון את הנתונים ב-live.

נפתלי יעבץ: יש מערכות ממוחשבות.

קארין אלהרר: יש פה ניסיון, בעגה הלא מקצועית, "לערבב".

קארין אלהרר: בואו, רוצים לעשות עבודה מסודרת – אני הכי בעד, ואגב אני אתנצל אם טעיתי.

קארין אלהרר: הנה זה מוקלט.

קארין אלהרר: אברך אם תהיה פעילות למען.

קטי קטרין שטרית: כולנו רוצים את זה.

קארין אלהרר: אני מציעה, גברתי, לדיון הבא לעשות טבלה עדכנית, לא משנת 2018, לא משנת 2020 אלא מהיום, בנקודת הזמן העדכנית היום, כמה נערים ונערות נמצאים באילו מוסדות, על פי חלוקה: נעול, פתוח, משלב.

קארין אלהרר: אני רוצה לדעת איפה כל הנערות שהוצאו מן המוסדות שנסגרו, אני רוצה לדעת אילו מענים ניתנו להן.

קארין אלהרר: לא אקבל תשובה שאומרת שיש פה עניין של צנעת הפרט.

קטי קטרין שטרית: נשאל את היועצת המשפטית אם אפשר לתת את הנתונים האלה.

קטי קטרין שטרית: אין פה עניין של צנעת הפרט.

קארין אלהרר: ביקשתי כחברת כנסת את הנתונים האלה.

קארין אלהרר: אמרו לי: צנעת הפרט.

קארין אלהרר: אני לא מקבלת את זה אבל הנה יש פה ועדה שלמה, שהיא ועדת כנסת.

קארין אלהרר: אני רוצה לדעת מה נעשה עם הנערות האלה.

קארין אלהרר: התשובה על המוסד החדש, עם ההקצבה של 40 מיליון שקל, מקוממת.

קארין אלהרר: זה משנת 2018.

קארין אלהרר: בואו נחשוב על עצמנו, מה קרה לנו מ-2018, איזה שינויים עברנו.

קארין אלהרר: עכשיו תחשבי מה קרה עם הנערות האלה מ-2018.

קארין אלהרר: אז אני רוצה לדעת מה עושים היום.

קארין אלהרר: יש לכם כסף במערכת, עוד שנייה נגמרת שנת התקציב – אין תקציב אבל יש כסף.

קארין אלהרר: תגידו לנו מה עשיתם, מה אתם עושים.

קטי קטרין שטרית: את מסכמת את מה שאני הייתי אומרת בכל מקרה.

קטי קטרין שטרית: מצוין שעשית את זה.

קארין אלהרר: גברתי, זה חוזר על עצמו.

קארין אלהרר: היו דיונים בעניין בוועדה לזכויות הילד, היו דיונים בעניין בוועדת העבודה והרווחה, יש דיונים כאן.

קארין אלהרר: בואו נעשה סדר.

קארין אלהרר: אני בטוחה שגם אלין לא רוצה להגיע לדיונים ושיהיה קונפליקט.

קארין אלהרר: בואו נסדר את זה.

קטי קטרין שטרית: היתרון של הוועדה הוא שאנחנו מדברים על נערות בסיכון גבוה.

קטי קטרין שטרית: לא נדבר על נושאים אחרים פרט לנערות בסיכון.

קטי קטרין שטרית: לכן אני חושבת שכל גורמי המקצוע צריכים להבין שזו לא ועדה שקמה בשביל הכותרת אלא זו ועדה שבאמת תביא פתרונות לנקודות שציינו.

קטי קטרין שטרית: בדיון הבא נבקש נתונים, נשב כאן כמו ילדים טובים ונקבל נתונים.

קארין אלהרר: צריך לבקש מהם נתונים נקודתיים, כדי שלא יגידו שהם לא יודעים: איזה מכרזים פתוחים יש?

קארין אלהרר: כמה זמן אין מכרזים?

קארין אלהרר: האם יש בעיה עם מכרז מסוים?

קטי קטרין שטרית: וגם מה הוא המכרז?

קטי קטרין שטרית: כל פעם אומרים שמכרז נפתח ואין ניגשים, או שהוא נכשל או נסגר.

קטי קטרין שטרית: כל פעם זה חוזר על עצמו.

קטי קטרין שטרית: צריך להבין למה.

קטי קטרין שטרית: אולי צריך לשנות את המכרז.

קארין אלהרר: אני רוצה לדעת גם כמה נערות הופנו למוסדות של החינוך, של הילד והנוער?

קארין אלהרר: חשוב לדעת.

קארין אלהרר: בסוף אין לנו אינטרס, אנחנו לא רוצים, לא כמדינה ובטח לא כבני אדם, שנערות יישארו במוסדות הנעולים.

קארין אלהרר: צריך לעשות תהליך שיקום.

קטי קטרין שטרית: עדיין לא הבנתי את הרצף בציר הזמן, מה קורה לנערה שמוציאים מן המסגרת שבה היא נמצאת ונכנסת למעון נעול ומה הטיפול שנעשה, איך הוא נעשה, מה השיחות שהיא מקבלת, איזה טיפול, כמה זמן.

קטי קטרין שטרית: או שזה רק סוג של בית סוהר וזהו.

קארין אלהרר: הם נותנים שעת טיפול סוציאלי.

קארין אלהרר: לא בכולם יש אפילו פסיכולוג, זה אפילו לא בתנאי המכרז.

קארין אלהרר: אנחנו נגיע לדיון הבא, הוא יהיה בנושא זנות.

קארין אלהרר: בואו נמנע את זה.

קטי קטרין שטרית: נכון מאוד.

קטי קטרין שטרית: אני תמיד אומרת, אפילו בתחום הבריאות והרפואה: למה צריך לחכות שאדם יגיע למצב שבו הלב לא מתפקד ויש לו סוכרת וכן הלאה?

קטי קטרין שטרית: תנסו למנוע את זה מלכתחילה על ידי חינוך לתזונה נכונה ופעילות ספורטיבית.

קטי קטרין שטרית: נושא המניעה – מוצאים את זה בכל המערכות, שמעדיפים לטפל בבעיה לפני שהיא מחמירה.

קטי קטרין שטרית: אם בהתחלה זה מינורי, עם פחות טיפול, עם פחות תקציבים, שם תשקיע, לפני שאתה מגיע להחמרה.

קטי קטרין שטרית: כפי שאלין אמרה: המעון הנעול הוא התחנה הסופית.

קטי קטרין שטרית: אני אומרת שלא, להיפך, זו התפיסה הלא נכונה.

קטי קטרין שטרית: אם אתה מסתכל על אותה נערה מתחילת הבעיות, אפילו עוד במערכת החינוך, ולאט-לאט איך שהיא נפלטת מכל המסגרות ומגיעה למעון נעול – אם ההתייחסות שלך היא שהנעול זה התחנה האחרונה זה הכי גרוע.

קטי קטרין שטרית: לא צריך להגיע למצב שהיא במעון נעול, וגם אם היא הגיעה למעון נעול צריך לחשוב איך מוציאים אותה לחיים נורמטיביים בתוך החברה.

שחר ורדי: אפשר להתייחס לשאלה שלכם לגבי מה עושים איתן במעון?

קטי קטרין שטרית: כן, אבל לפני כן נשמע את חבר הכנסת יוסי טייב, ואחרי כן נשמע אותך, ובזה ננעל את הדיון.

קטי קטרין שטרית: כמובן שזה התחלה, זה לא הסוף, אנחנו רק מתחילים את התהליך, בעצם זו הישיבה השנייה שלנו, ויהיו כמובן עוד ישיבות שאנחנו נקיים בנושא הזה, וגם נצא לסיורים באחד המוסדות האלה כדי שנוכל ללמוד מקרוב על דרכי הפעולה.

יוסף טייב: קודם כול, אני רוצה לברך אותך, קטי, על היוזמה.

יוסף טייב: אני חושב שיש פה בעיה רצינית.

יוסף טייב: אתגר גדול, אבל יש פה בעיה רצינית.

יוסף טייב: אני נזהר במילים שלי אבל הייתי קורא לזה אולי גם כישלון.

יוסף טייב: אנחנו צריכים להבין איך אנחנו מטפלים בדבר הזה.

יוסף טייב: בוודאי צריך לטפל כבר מהגיל הרך, ובחינוך, ולהבין גם את הפרשה מצד המשפחה של הנערה, הכול נכון, טוב ויפה.

יוסף טייב: לצערי נחשפתי למקרים רבים, ומקרה כואב מאוד מן השבוע שעבר, ובכוונה לא אציין שמות בשביל לשמור על הפרטיות של אותה נערה.

יוסף טייב: טוב ששחר ורדי מבקש לענות, כי יש פה שאלות קשות כלפי המוסדות הסגורים.

יוסף טייב: מדברים על מוסדות שאליהם אותן נערות מגיעות.

יוסף טייב: אנחנו כנציגי ציבור, אין לנו שום מידע מה קורה שם.

יוסף טייב: מה שיטת הטיפול?

יוסף טייב: האם אנחנו סתם כולאים אותן שם ככלא זמני עד הבריחה הבאה או עד שהנערה תעשה משהו יותר גרוע או משהו שיוביל אותה לדברים גרועים יותר?

יוסף טייב: האם יש צפי, האם נותנים לנערות האלה משהו שייתן להן תחושה: אני רוצה להתקדם, אני רוצה לצאת, שיהיה לי איזשהו אופק, אני רוצה להיות משהו?

יוסף טייב: אותה נערה שפגשתי אחרי חודשיים של בריחה בכתה בפניי.

יוסף טייב: ישבתי יום שלם עם החוקרים בתחנת לב הבירה.

יוסף טייב: היא אמרה: אני רוצה להיות עורכת דין אבל אין לי שום צפי ואין לי שום אופק להגיע לשם אם אני נמצאת במוסד פלוני.

יוסף טייב: הייתי שמח באמת, שחר, לקבל תשובה על כך.

יוסף טייב: מה התוכניות שלכם?

יוסף טייב: איך אתם משקמים את אותן ילדות?

יוסף טייב: איך אתם מוציאים אותן עם איזשהו אופק לעתיד?

יוסף טייב: ומה קורה אחרי השחרור שלהן משם – האם יש להן איזה ליווי?

יוסף טייב: בנוסף לכך, הייתי מצפה לראות – כי יש צורך – פתיחת הוסטל חדש באזור ירושלים.

יוסף טייב: אני מבין שהמכרז תקוע מזה זמן רב.

יוסף טייב: זה דבר ראשון במעלה.

יוסף טייב: אמרתי ואני חוזר ואומר, אני אומר את זה מעל כל במה: לא ארפה מזה.

יוסף טייב: אנחנו צריכים לצאת בכל הכוח כדי שהוסטל נוסף ייפתח.

יוסף טייב: עם כל הכבוד לשאר המעונות ולשאר ההוסטלים, יש כאלה שעובדים בשיטה אחת ויכול להיות שהוסטל אחר יעבוד בשיטה אחרת וייתן מענה, ויכול להיות שההוסטל החדש לא ייתן מענה לאוכלוסייה מסוימת ואילו אצלכם כן ייתנו את המענה.

יוסף טייב: לכן אני חושב שזה דבר שצריך להיפתח.

יוסף טייב: לצערי יש צורך גדול.

יוסף טייב: הייתי שמח, שחר, לקבל את תמונת המצב, לפחות מן הצד שלכם.

קטי קטרין שטרית: נפנה לשחר ורדי ונשמע ממנו כי הסקירה היחידה ששחר נתן היא רק על הבנות שנמצאות שם.

קטי קטרין שטרית: אולי תיתן לנו סקירה לגבי דרכי הפעולה שלכם, לענות לפחות על חלק מן השאלות שחבר הכנסת טייב שאל.

שחר ורדי: קודם כול, תודה רבה על ההזדמנות.

שחר ורדי: אגיד קודם כול, צריך לזכור שמעון מסילה כמעון נעול נותן מענה במסגרת הטיפול הסמכותי הכופה.

שחר ורדי: אף נערה לא רוצה להגיע למסילה.

שחר ורדי: גם צריך להבין, כתבתי את זה גם בדוח הקצר על מעון מסילה, שחלק גדול מן הנערות מגיעות פיזית עם ליווי משטרתי למעון.

שחר ורדי: לא מתייעצים איתנו, לא שואלים אותנו.

שחר ורדי: הנערות מגיעות לפה ואנחנו אמורים לתת להן שירות, ממש כעזרה ביצועית של המשרד ושל בתי המשפט.

שחר ורדי: המטרה שלנו, ואנחנו מבהירים את זה לנערות מן היום הראשון שהן פה, היא במהירות האפשרית, בהתאם להליך הטיפולי שהן עוברות, להוציא אותן ממסילה ולא שיהיו במסילה עד דיראון עולם.

שחר ורדי: גם לבנות החוויה מאוד מאוד קשה.

שחר ורדי: עבור הרבה בנות מסילה מסמלת בעיקר ייאוש כי אין להן יותר מה להפסיד ומבחינתן הן הגיעו כקטינות לתחנה האחרונה ומפה ואילך זה רק מידרדר.

שחר ורדי: לוקח הרבה מאוד זמן כדי להסיר את ההתנגדויות ולהתחיל לייצר איתן קשר.

שחר ורדי: כפי שקרן אמרה, ואני מכיר אותה שנים רבות, הן מגיעות למצבים מאוד מאוד קשים.

שחר ורדי: הן מאוד מאוד פגועות, חלקן הגדול אחרי שחודשים היו ברחובות ונפגעו משימוש לא מובחן בסמים ויחסי מין וניצול קשה מאוד.

שחר ורדי: כשהן מגיעות למסילה הן קודם כול צריכות לרגע שקט.

שחר ורדי: לפעמים לוקח כמה חודשים טובים עד שאנחנו מצליחים בכלל להתחיל להניע איזה תהליך טיפולי עם נערה.

שחר ורדי: אני כמנהל מעון נעול עסוק כל הזמן במתח שבין זה ששללו מן הנערות האלה את החופש מבלי שהן עשו עבירות פליליות, בצו אזרחי, בצו טיפול והשגחה, ובין שמירה על הזכויות שלהן.

שחר ורדי: בנוגע לחופשות, לצורך העניין, בעיניי זה זכות בסיסית, גם כשנערה נמצאת במעון נעול, שאחת לחודש, אחת לחודש וחצי, אחת לשלושה שבועות היא תצא לחופשה בבית המשפחה, מתוך הבנה שבסוף היא גם תחזור לשם.

שחר ורדי: יש לזה גם מחירים.

שחר ורדי: דרך אגב, הבריחות האלה לפעמים הן חלק מן התהליך הטיפולי שנערות עוברות בתוך המעונות.

שחר ורדי: לפעמים דווקא כשיש התקדמות גדולה מאוד הן נבהלות מזה ואז הן בורחות.

שחר ורדי: זה לא שהן בורחות כי הן לא רוצות להיות פה.

שחר ורדי: הן יכולות גם לברוח וגם נורא לרצות להיות במעון מסילה.

שחר ורדי: אחת הנערות פעם אמרה לי: הלוואי והיה לי צו למעון מסילה עד גיל 18 והייתי יכולה לברוח מתי שאני רוצה, כי אני רוצה גם וגם.

שחר ורדי: זה מאבק בלתי פוסק בין הרצון להיות מטופלת ובין הרחוב המוכר והסכנות שיש בו, כי זה מה שהן מכירות מגיל מאוד מאוד צעיר.

שחר ורדי: לגבי הטיפול במעון מסילה, תמיד צריך לעשות יותר ואנחנו מאוד מאוד עסוקים באיך אנחנו מטייבים וממקדים את הטיפול ונותנים טיפול דיפרנציאלי לכל נערה ונערה.

שחר ורדי: מעון מסילה כולו הוא מרחב טיפולי.

שחר ורדי: נאמרה פה איזו כותרת, אפילו קצת בזלזול: אה, הן רואות פעם בשבוע עובדת סוציאלית.

שחר ורדי: זה ממש לא כך.

שחר ורדי: נתחיל מזה שיש להן פה צוות מדריכים שנמצא איתן 24/7, שהם בקשר איתן.

שחר ורדי: הנערות לומדות איך יוצרים קשרים נורמטיביים עם עולם המבוגרים.

שחר ורדי: החוויה שלהן מעולם המבוגרים היא בעיקר של ניצול ופגיעה, ואז אם יש מדריך, אפילו שהוא גבר, או מדריכה שהיא אישה, אפשר סוף-סוף במרחב מוגן לייצר קשר שהוא קשר מיטבי.

שחר ורדי: זה מורכב, הרבה פעמים יש פה אלימות.

שחר ורדי: צריך לשים דברים על השולחן – הנערות יכולות להיות מאוד תוקפניות, מאוד אלימות, בהתנגדות קשה מאוד.

שחר ורדי: הצוות שעובד פה חשוף לאירועים מורכבים מאוד.

שחר ורדי: כמעט כל הנערות שנמצאות פה הן נערות עם טראומה מורכבת, צריך להגיד את זה.

שחר ורדי: אז מעבר לטיפול פעם בשבוע עם עובדת סוציאלית, שגם כן מתקיים – זה לא תמיד מתקיים כי לא תמיד הנערות רוצות להיכנס למפגשים הטיפוליים האלה – אנחנו מנסים לשקף דרך העבודה במעון מציאות חיים נורמטיבית, בניית כוחות והסתגלות לחיים שבחוץ, דרך זה שהן קמות בכל בוקר ב-8 ועד 4 אחר הצוהריים הן נמצאות במסגרות לימודיות שמותאמות לצרכים שלהן, וגם לזה יש משקל כבד מאוד, כי חלק גדול מן הנערות מצליחות לקבל פה חוויית הצלחה משמעותית מאוד בבית הספר.

שחר ורדי: כמעט בכל שנה ניגשות פה מספר לא מבוטל של נערות לבחינות בגרות, נערות שהגיעו ברמה נמוכה מאוד, ברמת מתמטיקה של כיתה ו', ותוך שנה מצליחות לעשות בגרות מלאה, מה שמאוד מעצים אותן ומחזק אותן, כשהן לומדות בכיתות לימוד קטנות, עם מורים שהוכשרו לכך, עם הרבה מאוד פעילויות הפגתיות בתוך ימי הלימוד שלהן, אם זה סדנאות בישול או סדנאות צורפות או עשיית ציפורניים או כלבייה טיפולית.

שחר ורדי: כשהן מסיימות את בית הספר יש להן סדר יום שמורכב מפעילויות חינוכיות שהמדריכים מעבירים להן, קבוצות טיפוליות שיש במעון.

שחר ורדי: צריך להגיד ביושר שחלק גדול מן הדברים נעצרו בגלל הקורונה כי יש בעיה להכניס הרבה קבוצות מבחוץ.

שחר ורדי: בשגרה יש פה קבוצה של בוגרות ל"חסות לעצמאות", יש פה קבוצה של NA: Narcotics Anonymous שיש להם קבוצה טיפולית עם הרכזת ועם עובדת סוציאלית פעם בשבוע, יש פה מטפלת באמנות, יש פה מטפלות בשיאצו, יש פה כלבייה טיפולית.

קטי קטרין שטרית: שחר, אני נאלצת להפסיק אותך.

קטי קטרין שטרית: נשמח מאוד לקבל את זה בכתב.

שחר ורדי: בסדר.

שחר ורדי: רק אגיד שכל הנערות שנמצאות במעון ואנחנו רואים מגמה חיובית, אנחנו משתדלים לייצר כמה שיותר ממשקים עם הקהילה, אם זה לתת להן לצאת יותר הביתה, אם זה לחשוף אותן לעבודה, אם זה להוציא אותן למכוני כושר או אפילו לבתי ספר בחוץ.

שחר ורדי: היה לנו מקרה של נערה שיצאה ללמוד בחוץ במשך חצי שנה כי זה מה שהיה נכון לה.

שחר ורדי: אנחנו מאוד דינמיים ויצירתיים ברצון שלנו, ביכולת שלנו ובהבנה שלנו שבסוף הן צריכות לחזור לקהילות שלהן.

שחר ורדי: מבחינתנו אחרי פרק זמן של שנה, שנה וחצי נערה תלך למסגרת המשך, גם כדי שתצא בצורה טובה יותר לקהילה וגם כדי שנוכל לפנות מקומות לנערות שנמצאות ברשימות המתנה.

שחר ורדי: עם זאת צריך להבין שהמציאות, בטח בנוגע לבריחות של נערות, היא תמיד הרבה יותר מורכבת מאיך שהיא משתקפת.

שחר ורדי: הייתי שמח לבוא ולדבר ולהרחיב בנושא, על הקרע הזה של הנערות בין הצורך לטיפול לבין מה שקורה להן בחוץ.

קטי קטרין שטרית: אנחנו נמצא את הזמן לזה.

יוסף טייב: יש רק מדריכות או גם מדריכים?

שחר ורדי: יש גם מדריכים וגם מדריכות.

שחר ורדי: אנחנו מאמינים שגם בחוץ הן יפגשו גברים ונשים וגם פה, העולם הזה מורכב מגברים ונשים.

קטי קטרין שטרית: תודה רבה.

קטי קטרין שטרית: אני רוצה לסכם את הדיון ולהציע מספר דברים שנצטרך לקבל עליהם תשובות.

קטי קטרין שטרית: אין מחלוקת לגבי השיקולים המקצועיים של המשרד לגבי הפניית הנערות למסגרות, אך הטענה היא שאין מספיק סנכרון בין המשרדים, לדוגמה בריאות, חינוך ורווחה.

קטי קטרין שטרית: צריך להיות סנכרון עם השטח.

קטי קטרין שטרית: הוועדה מבקשת לקבל פירוט מה נעשה עם התקציב של 40 מיליון שקלים שתוקצב להקמת מעון חדש, שהועבר למשרד הרווחה לפני חודשיים ועדיין אין לנו תוכנית.

קטי קטרין שטרית: גם אלין אלול ציינה שהיא תעביר אלינו סטטוס בנושא הזה.

קטי קטרין שטרית: שאלות שעלו כאן:

קטי קטרין שטרית: כמה מסגרות קיימות ולאיזה עניין ספציפי?

קטי קטרין שטרית: כמה בנות וכמה בנים?

קטי קטרין שטרית: כמה בכל מסגרת: מסילה, צופיה וכולי?

קטי קטרין שטרית: וכן לגבי רשימת ההוסטלים הפתוחים לנערות ומה הם המענים שניתנים לאותן נערות.

קטי קטרין שטרית: מה היו הפתרונות שניתנו למסגרות שנסגרו ומה האלטרנטיבות?

קטי קטרין שטרית: בדגש על המכרז שבוטל להוסטל לנערות בירושלים.

קטי קטרין שטרית: אנחנו מבקשים להעביר לוועדה לו"ז התקדמות לגבי ההסבה של מסגרת נעולה לתחלואה הכפולה.

קטי קטרין שטרית: אנחנו מבקשים להעביר לוועדה התייחסות לעניין הטיפול ברצף: מה הוא הטיפול והמשך הטיפול ומה שיעור ההצלחה?

קטי קטרין שטרית: כמה יצאו מן המעונות הנעולים ומה הוא הטיפול הפסיכולוגי?

קטי קטרין שטרית: לכל השאלות הרלוונטיות שציינתי בתחילת הדיון: להעביר לוועדה מידע מדויק לגבי הקפאת המכרזים, מה הן החלופות, אילו מכרזים יש ומה הם תנאי המכרז.

קטי קטרין שטרית: הוועדה כמובן תקיים דיון נוסף לקבלת כלל הנתונים.

קטי קטרין שטרית: היום התחלנו אבל לא סיימנו.

קטי קטרין שטרית: הנושא הזה נרחב ולדעתי אפילו יידרשו עוד פגישה ועוד פגישה ועוד דיון ועוד דיון.

קטי קטרין שטרית: אנחנו לא נסיים את הכול אבל זה התחלה של תהליך.

קטי קטרין שטרית: ההמלצות שלנו יהיו לגבי הנתונים.

קטי קטרין שטרית: ככל שנקבל נתונים כך נוכל לדעת מה הן ההחלטות ומה הן ההמלצות לגבי ההחלטות.

קטי קטרין שטרית: ללא הנתונים לא נוכל להתקדם.

קטי קטרין שטרית: יכול להיות שפשוט אבקש ממנכ"ל המשרד ומן השר להגיע לדיון ולהציג גם את מדיניות המשרד, איך הם רואים את המצב ואת הפתרונות.

קטי קטרין שטרית: הבעיה חמורה מאוד אבל הפתרונות דלים ולא מספקים.

קטי קטרין שטרית: תודה רבה לכם.

קטי קטרין שטרית: אנעל את הדיון.

קטי קטרין שטרית: לקראת הדיון הבא אנחנו דורשים לקבל את כל התשובות כדי להמשיך.

קטי קטרין שטרית: וכמובן שנערוך סיור.

קטי קטרין שטרית: הייתי עורכת סיור עם חברי הוועדה במסילה.

נשמח אלין אלול: אנחנו נשמח שתבואו למסילה ולצופיה, אלה שתי מסגרות ייעודיות לנערות בסיכון.

קטי קטרין שטרית: ככל שהזמן יעמוד לרשותנו.

קטי קטרין שטרית: אלין, אשמח מאוד שתקבלי איזו תמונה כללית על הפעילות שלי.

קטי קטרין שטרית: אני לא אחת שאזניח את זה.

אלין אלול: בשמחה רבה.

אלין אלול: אנחנו איתך.

קטי קטרין שטרית: לא תמצאי אותי בקוקטיילים או בנסיעות, לא פה ולא שם.

קטי קטרין שטרית: אני מגיעה כל כולי לפתור כמה שיותר בעיות לאותן נערות, כי הנערות האלה זקוקות לנו מאוד.

קטי קטרין שטרית: אין להן פה.

קטי קטרין שטרית: קרן אמרה את הדברים וסיכמה אותם בצורה יפה מאוד.

קטי קטרין שטרית: אפילו שהיא בת 40 היום היא גם רוצה לחזור ולשאול ואין לה את מי, היא רוצה לשתף ואין לה את מי, היא רוצה לדבר ואין לה עם מי.

קטי קטרין שטרית: כשהיא רואה את כל אותם המוסדות שנסגרו, את כל הפתרונות שהיו לה כנערה נסגרים כמו פטריות ואין להם פתרונות חלופיים, זה מקומם.

קטי קטרין שטרית: אתם תצטרכו לתת על כך את הדעת.

קטי קטרין שטרית: זה מקומם שבכל יום נסגרות עוד ועוד מסגרות, 14 מסגרות, מבלי לקבל תשובות.

קטי קטרין שטרית: זה חייב לקבל מענה בדיון הבא שלנו, מה הן החלופות לגבי כל מה שהצגנו.

קטי קטרין שטרית: תודה רבה.

קטי קטרין שטרית: הישיבה נעולה.